Amaran angin kencang, laut bergelora sekitar perairan negara

Jabatan Meteorologi Malaysia (MetMalaysia) mengeluarkan amaran angin kencang dan laut bergelora di sekitar perairan negara hingga Rabu ini.

MetMalaysia dalam kenyataan dikeluarkan 2 petang tadi memaklumkan Amaran Kategori Ketiga melibatkan kejadian angin kencang melebihi 60 kilometer sejam (kmj), dengan ketinggian ombak melebihi 4.5 meter (m), dikeluarkan di kawasan perairan timur laut Condore dan barat laut Reef North, lapor Bernama.

Selain itu, Amaran Kategori Kedua melibatkan fenomena angin kencang berkelajuan 50 hingga 60kmj dengan ombak hingga 4.5 meter, dikeluarkan di perairan Condore, timur laut dan barat daya Reef North.

Bagi Amaran Kategori Pertama, angin kencang berkelajuan 40 hingga 50kmj dengan ketinggian ombak mencecah 3.5 meter dijangka berlaku di kawasan perairan Johor Timur, Pahang, Terengganu dan Kelantan hingga Rabu ini.

“Kawasan perairan Samui, Tioman, Bunguran, tenggara Reef North, utara Reef South, Layang-Layang, Labuan dan Palawan juga dijangka berlaku angin kencang Kategori Pertama,” menurut kenyataan itu.


Baru siasatan bukan pertuduhan, kata PMX ulas siasatan SPRM

Tidak wajar sebarang spekulasi dibuat berhubung siasatan yang sedang berjalan berkait isu rasuah membabitkan Menteri Sumber Manusia, V Sivakumar.

Perdana Menteri, Datuk Seri Anwar Ibrahim berkata setakat ini Sivakumar hanya baharu disiasat dan belum berdepan pertuduhan berhubung kes rasuah di mahkamah walaupun sudah dipanggil Suruhanjaya Pencegahan Rasuah Malaysia (SPRM) semalam.

“Ini baru siasatan, belum ada pertuduhan (di mahkamah). Kalau umpamanya siasatan kepada saya selaku Perdana Menteri, yang diminta adalah bagi penjelasan. Ini kena dibezakan, siasatan itu dalam proses, ia serah kepada SPRM.

“Kalau ada pendakwaan itu soal lain. Saya tak boleh buat telahan awal. Dalam kes khusus Sivakumar ini, kita tak wajar beri apa-apa telahan, selain daripada kenyataan bahawa beliau dipanggil memberikan jawapan terhadap perkara yang dibangkitkan oleh SPRM,” katanya dipetik laporan BH.

Terdahulu, beliau ditanya sama ada Sivakumar yang juga Ahli Parlimen Batu Gajah itu perlu bercuti atau berehat sementara ekoran siasatan yang dikenakan terhadapnya.

Bagaimanapun, DAP berkata setakat ini tidak ada arahan daripada pihak kerajaan supaya menteri dari partinya itu perlu direhatkan.

Anwar berkata, kerajaan pimpinannya tegas dengan prinsip dalam soal tatakelola dan banteras rasuah, tanpa mengira latar belakang dan parti politik individu yang disiasat atau didakwa itu


Vaksin: Lebih 7.7 juta penduduk Malaysia lengkapkan suntikan kedua

Jumlah pemberian vaksin Covid-19 dalam tempoh 24 jam semalam meningkat semula kepada 494,214 dos berbanding 483,368 dos yang diberikan pada Selasa.

Daripada jumlah pemberian vaksin semalam, 230,053 membabitkan dos pertama, manakala 264,161 penerima melengkapkan suntikan dos kedua masing-masing.

Selangor terus mencatat pemberian vaksin tertinggi semalam iaitu sebanyak 109,957 dos membabitkan 26,753 dos pertama dan 83,204 penerima melengkapkan dos kedua.

Enam lagi negeri yang merekodkan jumlah pemberian vaksin tertinggi semalam membabitkan Kuala Lumpur sebanyak 53,637; Johor (49,403 dos); Sabah (40,962 dos); Kelantan (32,026 dos); Perak (31,721 dos); Kedah (31,317 dos);

Sementara itu, kumulatif pemberian vaksin sehingga semalam menunjukkan Lembah Klang merangkumi Selangor, Kuala Lumpur dan Putrajaya mencatatkan pemberian vaksin sebanyak 8,742,778 dos membabitkan 6,066,032 dos pertama dan 2,676,746 penerima melengkapkan dos kedua masing-masing.

Ini diikuti Sarawak yang memberi 3,153,412 dos suntikan membabitkan 1,742,909 dos pertama, manakala 1,410,503 penerima melengkapkan dos kedua.

Johor turut mencatatkan jumlah tertinggi pemberian vaksin iaitu sebanyak 1,755,779 dos dengan 1,260,049 suntikan pertama dan 495,730 penerima melengkapkan dua suntikan masing-masing.

Negeri lain yang mencatatkan jumlah pemberian vaksin Covid-19 melebihi satu juta dos ialah Sabah sebanyak 1,400,841 dos; Perak (1,336,843 dos); dan Pulau Pinang (1,157,937 dos).


Kes harian naik semula, 97.2 peratus individu dewasa lengkap divaksin

Jangkitan Covid-19 di seluruh negara dalam tempoh 24 jam sehingga 12 tengah hari tadi naik lagi kepada 5,446 kes, berbanding 5,020 kes yang dilaporkan dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu itu menjadikan kumulatif positif Covid-19 sebanyak 2,678,465 kes, dengan sehingga semalam seramai 2,581,395 pesakit telah sembuh.

Sehingga semalam, sebanyak 60,878 kes aktif dilaporkan, dengan 49,644 pesakit kini menjalani kuarantin di rumah; 5,996 ditempatkan di PKRC; 4,810 dimasukkan ke hospital; dan 428 pesakit dirawat di unit rawatan rapi (ICU), termasuk 237 yang memerlukan alat bantuan pernafasan.

Beliau juga memaklumkan kajian daripada 840,000 individu berusia 50 tahun ke atas menunjukkan kes kematian membabitkan mereka yang telah menerima dos penggalak atau dos ketiga, berkurangan 90 peratus, berbanding mereka yang tidak menerimanya.

Sementara itu, lebih 54.47 juta dos vaksin Covid-19 telah diberikan sejak Program Imunisasi Covid-19 Kebangsaan (PICK) dilancarkan 24 Februari lalu sehingga semalam.

Daripada jumlah itu, seramai 25,476,738 individu atau 78.0 peratus telah lengkap divaksinasi, manakala 79.3 peratus atau 25,904,280 lagi menerima sekurang-kurangnya satu dos daripada vaksin dua dos atau vaksin dos tunggal.

Jumlah kumulatif pemberian dos penggalak vaksin Covid-19 kepada individu yang layak, terutama warga emas berusia 60 tahun dan ke atas serta petugas barisan hadapan, kini mencecah 3,281,238 sejak dilancarkan pada 13 Oktober lalu.

Bagi tempoh 24 Februari lalu hingga semalam juga sebanyak 97.2 peratus atau 22,746,838 populasi dewasa telah lengkap divaksinasi, manakala 23,067,954 atau 98.6 peratus lagi menerima sekurang-kurangnya satu dos.

Sementara itu, sejak 8 September lalu hingga semalam, seramai 2,729,900 atau 86.7 peratus remaja berusia 12 hingga 17 tahun melengkapkan suntikan vaksinasi masing-masing, manakala 90.1 peratus atau 2,836,326 remaja lagi menerima sekurang-kurangnya satu dos.


Semua orang kuat Ismail Sabri jatuh berguling dalam pembersihan UMNO

Langkah Presiden UMNO Datuk Seri Ahmad Zahid ‘mengetatkan’ sendiri prosedur pemilihan calon dalam kalangan pemimpin parti itu dalam Pilihan Raya Umum Ke-15 (PRU-15), bertujuan ‘membersihkan’ mereka yang tidak sehaluan dengannya.

Pada masa sama, beliau melihat sesetengah pemimpin itu lebih rapat dengan ‘pesaingnya’ yang lebih popular Naib Presiden UMNO yang juga Perdana Menteri (PM) Datuk Seri Ismail Sabri Yaakob.

Sumber dalaman UMNO berkata Zahid yang juga Pengerusi Barisan Nasional (BN) juga mahu membersihkan pemimpin UMNO yang dilihatnya ‘lebih mesra’ dengan parti-parti gabungan Perikatan Nasional (PN).

“Untuk masa panjang, ia menjadi jaminan kepada Zahid untuk memastikan Ismail Sabri tidak memiliki sokongan kuat sekiranya mahu bertanding merebut jawatan presiden parti.

“Mat Hasan (Timbalan Presiden UMNO Datuk Seri Mohamad Hasan) juga berhasrat kepada jawatan presiden, TPM (Timbalan Perdana Menteri) dan PM, tapi belum menunjukkan taring. Sebagai permulaan beliau bertanding dulu di Parlimen,” kata sumber kepada Agenda Daily.

Sebab itu, katanya sejumlah menteri daripada UMNO dalam Kabinet Ismail Sabri dan yang pernah berkhidmat bersama kerajaan PN sebelum ini, tidak disenaraikan sebagai calon UMNO yang akan diumumkan.

Sumber itu merujuk kepada krisis apabila kumpulan Zahid mahu menarik sokongan kepada Tan Sri Muhyiddin Yassin sebagai PM suatu ketika dahulu, tetapi semua menteri daripada UMNO dalam Kabinet Presiden Bersatu itu, menolaknya.

Ketika itu, katanya kecaman dibuat oleh beberapa pemimpin kanan UMNO, termasuk menteri-menteri berkenaan, terhadap langkah diambil Zahid sehingga menimbulkan persepsi buruk terhadap beliau.

Justeru, adalah sepatutnya mereka tidak dicalonkan dalam PRU-15 kali ini, katanya.

Ditunjukkan satu senarai nama pemimpin UMNO yang dikatakan akan digugurkan dan sudah tular di media sosial, sumber berkenaan berkata “ada yang betul”.

Senarai itu membabitkan lima menteri, tiga timbalan menteri dan seorang veteran UMNO.

Mereka ialah Menteri Pembangunan Usahawan dan Koperasi Tan Sri Noh Omar yang juga Pengerusi Badan Perhubungan UMNO Selangor (P095 Tanjung Karang), dan Tan Sri Annuar Musa (Menteri Komunikasi dan Multimedia – P026 Ketereh).

Senarai itu juga mengandungi nama Datuk Seri Shahidan Kassim (Menteri Wilayah Persekutuan – P003 Arau); Datuk Seri Dr Adham Baba (Menteri Sains, Teknologi dan Inovasi – P155 Tenggara); dan Datuk Halimah Mohamed Sadique (Menteri Perpaduan Negara – P156 Kota Tinggi).

Tiga timbalan menteri pula ialah Datuk Zahidi Zainul Abidin (Komunikasi dan Multimedia – P001 Padang Besar); Datuk Mastura Mohd Yazid (Jabatan Perdana Menteri [Tugas-Tugas Khas] – P067 Kuala Kangsar); dan Datuk Seri Ismail Abdul Mutalib (Perumahan dan Kerajaan Tempatan – P086 Maran).

Dua lagi yang berada dalam senarai itu ialah Datuk Seri Tajuddin Abdul Rahman (penyandang kerusi P073 Pasir Salak); dan Datuk Seri Mohd Salim Mohd Sharif (Pengerusi Risda – P127 Jempol).

Semua senarai itu bagaimanapun tidak dapat disahkan sehingga pengumuman sebenar dibuat, namun mereka dilihat sebagai penyokong lantang Ismail Sabri dan disifatkan mempunyai hubungan rapat dengan gabungan PN, yang membantu membentuk kerajaan sebelum ini.

Shahidan dalam kenyataan ringkas di Facebooknya malam tadi mengesahkan tidak dicalonkan dan serentak itu bekas Menteri Besar Perlis berkenaan menutup semua bilik gerakan BN di kawasan Parlimen Arau yang diwakilinya sejak 2013 lalu.

Sementara Annuar pula hari ini mengesahkan beliau tidak dijemput untuk hadir pada majlis pengumuman calon BN malam ini.

Mengenai satu lagi senarai pengganti kepada nama-nama yang digugurkan itu, sumber berkenaan yang namanya turut disenaraikan sebagai calon di salah satu kawasan Parlimen di Johor, berkata “ada yang benar… tapi semua kemungkinan boleh berlaku sehingga hari penamaan calon”.

Ditanya mengapa Tok Mat Hasan berdiam dalam soal pengguguran calon-calon berkenaan, sumber itu berkata timbalan presiden ada berbincang, tetapi keputusan terletak di tangan presiden parti.


Suspek doktor swasta palsukan sijil vaksin dibebas esok

Suspek doktor swasta terlibat dalam pemalsuan sijil vaksinasi akan dibebaskan dengan jaminan polis esok, sementara menunggu arahan pendakwaan.

Tempoh tahanan reman suspek utama berusia 51 tahun akan berakhir esok dan keterangannya sudah diambil pihak berkuasa, kata Ketua Polis Terengganu, Datuk Rohaimi Md Isa.

“Siasatan berjalan lancar dan Jabatan Siasatan Jenayah Komersial (JSJK) Terengganu akan menguruskan siasatan selanjutnya dengan barang kes dirampas seperti komputer riba serta telefon bimbit akan dihantar kepada Bahagian Forensik JSJK Bukit Aman.

“Insya-Allah, barang kes itu akan dihantar ke sana esok,” katanya dipetik laporan BH.

Beliau ditemui di Ibu Pejabat Polis Kontinjen (IPK) Terengganu hari ini.

Terdahulu, Rohaimi menyaksikan majlis serah terima tugas Timbalan Ketua Polis (TKP) Terengganu antara mantan TKP, Senior Asisten Komisioner (SAC) Norhalid Kimi dan TKP baharu, SAC Wan Rukman Wan Hassan.

Sebelum ini, suspek ditahan pada Sabtu lalu direman tiga hari sehingga semalam untuk siasatan lanjut mengikut Seksyen 420 Kanun Keseksaan.

Bagaimanapun, polis memohon lanjutan reman terhadap suspek sebelum Majistret Engku Nurul Ain Engku Muda membenarkan reman suspek ditambah dua hari lagi sehingga esok.

Media sebelum ini melaporkan polis Terengganu membongkar kegiatan penjualan sijil vaksinasi Covid-19 dipercayai palsu dengan merampas hampir 100 keping kad temu janji vaksinasi.


PAS tolak politik ugut, balas dendam

PAS menolak sebarang bentuk politik berbaur ugutan dan balas dendam seperti yang dilakukan pihak tertentu semata-mata untuk mendapatkan sokongan pada pilihan raya negeri (PRN) kali ini.

Sebaliknya, Naib Presiden PAS, Datuk Seri Ahmad Samsuri Mokhtar berkata parti itu lebih memilih pendekatan politik kasih sayang bagi mengekalkan keharmonian dalam kalangan masyarakat.

Beliau yang juga Menteri Besar Terengganu menegaskan parti itu tidak akan sesekali terikut-ikut dengan budaya tidak sihat seperti diamalkan segelintir pihak memandangkan rakyat kini telah bijak membuat penilaian.

“Saya percaya kerosakan yang di bawa oleh kerajaan yang lalu sangat besar dan kita tidak ungkit (perkara itu) tetapi kita (berusaha) menyelesaikan masalah rakyat.

“(Kerana bagi kita) yang pentingnya kita mengelak diri daripada budaya ugut-mengugut atau balas dendam sebagaimana yang diuar-uarkan pimpinan kerajaan terdahulu.

“(Kalau kita lihat) nada balas dendam dan ugut-mengugut ini (dilakukan pimpinan kerajaan terdahulu) sentiasa berkumandang. Jadi, saya rasa rakyat harus (juga) sedar pendekatan yang di bawa oleh PAS ini iaitu politik kasih sayang,” katanya, lapor Sinar Harian.

Beliau berkata demikian ketika ditemui pemberita selepas program menyantuni penduduk bersama calon Perikatan Nasional (PN) Dewan Undangan Negeri (DUN) Permaisuri Mohd Yusop Majid di Kampung Merang, hari ini.

Sementara itu, ditanya mengenai maklum balas rakyat terhadap parti berkenaan, Samsuri yang juga calon DUN Rhu Rendang berkata sokongan yang diterima ketika ini sangat luas biasa.

Katanya, perkembangan positif itu bukan sahaja melibatkan negeri yang ditadbir PAS iaitu Terengganu, Kelantan dan Kedah tetapi juga di negeri Pantai Barat.

“Kenapa saya kata (sokongan) luar biasa?…sebabnya kita lihat gelombang daripada itu sememangnya luar biasa daripada ketika berdepan dengan pelbagai pilihan raya sebelum ini dan kita harap momentum ini kekal sehingga hari pengundian,” katanya.


FDA lulus penggalak kepada remaja 12-15 tahun, sela masa lima bulan

Pentadbiran Makanan dan Ubat-Ubatan (FDA) Amerika Syarikat (AS) membenarkan penggunaan dos penggalak vaksin Pfizer-BioNTech Covid-19 untuk rfemaja berusia antara 12 dan 15 tahun, dan memendekkan sela masa untuk semua suntikan dos penggalak kepada lima bulan selepas dos utama.

Agensi itu juga membenarkan suntikan penggalak untuk kanak-kanak berumur 5 hingga 11 tahun yang mengalami gangguan imunisasi.

Keputusan dibuat menyusul pembukaan semula sekolah di kebanyakan negeri, selain peningkatan kes Covid-19 disebabkan oleh varian Omicron, dengan pihak berkuasa kesihatan memberi amaran bahawa kebolehjangkitannya yang tinggi mampu menjejaskan sistem kesihatan.

Pusat Kawalan dan Pencegahan Penyakit (CDC) AS dijangka mempertimbangkan keputusan itu minggu ini, menurut New York Times.

“Berdasarkan penilaian FDA terhadap data yang tersedia ketika ini, dos penggalak bagi vaksin yang dibenarkan pada masa ini boleh membantu memberikan perlindungan yang lebih baik terhadap kedua-dua varian Delta dan Omicron,” kata Pengarah Pusat Penilaian dan Penyelidikan Biologi FDA, Peter Marks.

Kerajaan AS menggesa rakyatnya yang telah divaksinasi untuk mendapatkan dos penggalak. Individu yang belum divaksin juga digesa mengambil segera suntikan bagi mengelak dijangkiti Covid-19 yang boleh mendatangkan risiko kematian.

Setakat ini, 62 peratus daripada penduduk AS yang layak telah divaksin sepenuhnya dengan satu pertiga daripada mereka juga telah menerima dos penggalak.

Dalam membuat keputusannya, FDA berkata ia menyemak data dunia nyata dari Israel, termasuk data keselamatan daripada lebih 6,300 individu berumur 12 hingga 15 tahun yang menerima dos penggalak vaksin Pfizer-BioNTech sekurang-kurangnya lima bulan selepas suntikan utama vaksin dua dos.

Ujian makmal telah menunjukkan bahawa dua dos vaksin Pfizer-BioNTech dan Moderna menjana tindak balas imun yang rendah terhadap Omicron, manakala penambahan penggalak memulihkan perlindungan terhadap varian yang sangat bermutasi.

Keberkesanan dua suntikan vaksin mRNA terhadap jangkitan varian Omicron adalah kira-kira 35 peratus, tetapi dos penggalak mengembalikan keberkesanannya kepada 75 peratus, menurut CDC, berdasarkan data dari Afrika Selatan dan United Kingdom.

FDA berkata membenarkan suntikan lima bulan lebih awal berbanding enam bulan sebelum ini, memberikan perlindungan yang lebih baik dan lebih awal daripada Omicron. – Agensi


Hampir 150,000 tandatangan petisyen mohon Agong tak ampun Najib

Sokongan bagi menolak pemberian pengampunan kepada bekas Presiden UMNO, Datuk Seri Najib Razak, yang dibuat menerusi petisyen kepada Yang di-Pertuan Agong, kini hampir mencapai jumlah sasaran pertama sebanyak 150,000 tandatangan.

Sehingga jam 10.15 malam ini (9 April 2023), 147,822 individu telah menandatangani petisyen ‘Petisyen kepada KDYMM Yang di-Pertuan Agong: Najib Tidak Wajar Diampunkan’ yang dilancarkan di platform change.org.

Manakala satu lagi petisyen ‘Bebaskan Najib Razak Melalui Pengampunan Diraja’ di platform sama hanya memperoleh 15,300 tandatangan sokongan.

Najib sebelum ini dikenakan hukuman penjara 12 tahun dan denda RM210 juta selepas didapati bersalah dalam kes penyelewengan dana RM42 juta milik SRC International Sdn. Bhd..

Selepas bekas Ahli Parlimen Pekan itu gagal mendapatkan kebenaran menyemak semula keputusan itu, Majlis Kerja Tertinggi (MKT) UMNO memohon ihsan Yang di-Pertuan Agong untuk mempertimbangkan pengampunan penuh kepada bekas Presidennya itu.

Kedua-dua petisyen memberi penjelasan tersendiri berhubung Pengampuan Diraja berkenaan.

Antara lain petisyen ‘Najib Tidak Wajar Diampunkan’ menyatakan:

“Ampun Tuanku, sebagaimana yang diputuskan oleh Mahkamah Persekutuan, beliau telah disabitkan bersalah menyeleweng dana awam melalui SRC International dan telah diberikan proses pengadilan yang seadilnya.

“Sebagai rakyat, patik-patik sekalian berasa sengsara dengan kesan korupsi oleh mereka yang diberi mandat membangun negara ini tetapi sebaliknya memenuhkan tembolok sendiri dengan kekayaan negara.

“Walaupun mungkin Najib tidak malu dengan perbuatannya, patik-patik sekalian rakyat terpaksa hidup menahan malu kerana negara terpalit sebagai kes kleptokrasi terbesar di dunia.

Sementara bagi petisyen menyokong, isu yang diketengahkan adalah berhubung dakwaan ketidakadilan perbicaraan serta kepincangan sistem kehakiman dalam kes SRC dihadapi Najib.

“Antaranya, Hakim YA Nazlan telah melanggar Etika Kehakiman 2009 dengan menyorokan penglibatannya bersama Maybank dan mencadangkan penubuhan SRC.

“Manakala Ketua Hakim Negara telah melanggar Seksyen 212, 217 Kanun Keseksaan kerana melindungi YA Nazlan daripada kesalahan ini apabila surat SPRM terhadap salah laku Nazlan bertarikh Februari 2023 kepada beliau tidak diambil apa apa tindakan,” tulis petisyen itu.


Zahid ikut strategi cikgu: Sanusi

Tindakan Barisan Nasional (BN) yang menuntut diadakan Pilihan Raya Negeri (PRN) adalah formula serta strategi yang telah dilaksanakan Pakatan Harapan (PH), khususnya Presiden PKR Datuk Seri Anwar Ibrahim.

Pengarah Pilihan Raya PAS Pusat, Datuk Seri Muhammad Sanusi Md Nor berkata Presiden UMNO Datuk Seri Ahmad Zahid Hamidi sekarang ini menggunakan formula itu untuk menunjukkan parti berkenaan sudah kembali diterima rakyat.

Memetik laporan Sinar Harian semalam, beliau berkata Zahid kini mengikut strategi dilakukan cikgunya dengan menuntut satu demi satu PRN diadakan.

“Tindakan BN yang terlalu menuntut beberapa PRN diadakan kini adalah kerana mereka mahu menunjukkan yang parti sudah kembali diterima rakyat.

“Formula ini adalah sama dengan apa yang dilakukan Presiden PKR, dan dipercayai ia diamalkan pula Presiden UMNO.

“Ini strategi digunakan Anwar dan diikut pula oleh Zahid yang juga anak muridnya. Mereka (UMNO) mahu tunjuk yang konon mereka sudah mendapat keyakinan kembali, itu sebab mereka buat PRN demi PRN,” katanya berucap sebelum merasmikan Majlis Himpunan Petugas Pilihan Raya Perikatan Nasional (PN) Kawasan Pulai, semalam.

“Beza sikit daripada Anwar, kalau boleh lihat berapa beliau (Anwar) berjaya buat Pilihan Raya Kecil (PRK) pada tahun 2008 hingga 2013 tetapi tidak boleh buat PRN kerana ketika itu tiada negeri yang goyah, Zahid berjaya lakukan,” kata Sanusi lagi yang juga Menteri Besar Kedah.

Hubungan Zahid dan Anwar sinonim sebagai ‘cikgu dan murid’ setelah Presiden UMNO itu mengaku Presiden PKR adalah gurunya, ketika kedua-duanya berbual menerusi telefon ketika UMNO mengadakan perhimpunan agung pada Mac tahun lalu.

Klip audio perbualan kedua-duanya tular beberapa hari selepas perhimpunan itu yang menunjukkan kedua-duanya menyusun strategi politik parti masing-masing.

Zahid dan Anwar sudah lama menjadi rakan seperjuangan dalam politik iaitu ketika Tun Dr Mahathir Mohamad menjadi Perdana Menteri keempat dan Presiden UMNO ketika itu.

Sebelum ini, Suruhanjaya Pilihan Raya (SPR) menetapkan 12 Mac 2022 sebagai hari pembuangan undi bagi PRN Johor, manakala hari penamaan calon adalah pada 26 Februari 2022 dan hari mengundi awal pada 8 Mac 2022.

Daftar Pemilih Pilihan Raya (DPPR) yang akan digunakan untuk PRN itu adalah Daftar Pemilih Induk 2021 yang dikemas kini sehingga 21 Januari 2022.

Daftar Pemilih tersebut mengandungi 2,597,742 orang pengundi yang terdiri daripada 2,574,835 orang pengundi biasa, 10,955 orang anggota tentera dan pasangan, 11,576 orang anggota polis dan pasangan Polis Pasukan Gerakan Am (PGA) serta 376 orang Pengundi Tidak Hadir (PTH) Luar Negara.


(KEMAS KINI) KKM lapor 47 kematian tertinggi, 4,865 kes Covid-19 hari ini

Sebanyak 4,865 jangkitan baharu Covid-19 dilaporkan dalam tempoh 24 jam lalu, sehingga jam 12 tengah hari tadi, kata Kementerian Kesihatan Malaysia (KKM) dalam laporan terbaharunya hari ini.

Ketua Pengarah Kesihatan Tan Sri Noor Hisham Abdullah berkata berkata, dalam tempoh itu, Selangor terus mencatat jangkitan tertinggi dengan 1,743 kes, diikuti Sarawak (512), Kuala Lumpur (477) dan masing-masing 406 kes di Johor dan Kelantan.

Pada masa sama, katanya, 47 kematian dicatatkan hari ini membabitkan angka tertinggi pernah direkodkan setakat ini, sekali gus menjadikan kes kumulatif kematian di Malaysia kini 1,994.

Menurutnya, majoriti kematian adalah di Lembah Klang dengan 18 kes di Selangor, masing-masing lima di Sarawak dan Pulau Pinang, Johor, Kuala Lumpur dan Kelantan masing-masing empat kes, Perak (tiga), Pahang (dua) dan masing-masing satu di Kedah dan Negeri Sembilan.

Kes kematian itu melibatkan 46 warganegara dan seorang bukan warganegara dalam lingkungan umur antara 41 hingga 94 tahun dengan majoriti individu menghidap penyakit kronik.

Noor Hisham berkata, 531 kes dirawat di Unit Rawatan Rapi dengan 277 kes memerlukan bantuan pernafasan.


RUU Pindaan MA63 lulus dengan majoriti lebih dua pertiga

Dewan Rakyat hari ini mencatat sejarah apabila Rang Undang-Undang Perlembagaan (Pindaan) 2021 berkaitan Perjanjian Malaysia 1963 (MA63) diluluskan dengan majoriti lebih dua pertiga.

Pindaan Perlembagaan Persekutuan itu dibuat bagi mengukuhkan kedudukan Sabah dan Sarawak dalam Persekutuan Malaysia.

Rang undang-undang itu memperoleh sokongan 200 Ahli Parlimen (MP) pada bacaan kali kedua dan 199 undi menyokong ketika undian belah bahagian pada bacaan kali ketiga, sekali gus lebih dua pertiga persetujuan Ahli Dewan Rakyat.

Menurut rang undang-undang itu, Perkara 1 Perlembagaan Persekutuan dicadang dipinda dengan menggantikan Fasal (2) kepada Negeri-Negeri Persekutuan terdiri daripada:

(a) Negeri-negeri Tanah Melayu iaitu Johor, Kedah, Kelantan, Melaka, Negeri Sembilan, Pahang, Perak, Perlis, Pulau Pinang, Selangor dan Terengganu; dan

(b) Negeri-Negeri Borneo iaitu Sabah dan Sarawak.

Pindaan juga dicadang pada Fasal 2 Perkara 160 Perlembagaan Persekutuan dengan memasukkan takrif Hari Malaysia dan menggantikan takrif Persekutuan selaras semangat Perjanjian Malaysia bertarikh 9 Julai 1963 dan menurut perjanjian berhubung pemisahan Singapura daripada Malaysia sebagai sebuah negara merdeka dan berdaulat bertarikh 7 Ogos 1965.

Selain itu, rang undang-undang itu juga bertujuan meminda Perkara 161A Perlembagaan Persekutuan dengan menggantikan perenggan (a) Fasal 6 iaitu “berhubung dengan Sarawak, seseorang yang merupakan warganegara dan yang tergolong dalam salah satu daripada ras yang dinyatakan dalam undang-undang Negeri sebagai ras asli bagi Negeri itu” serta memotong Fasal 7.

Yang Dipertua Dewan Rakyat Tan Sri Azhar Azizan Harun memaklumkan undi belah bahagian dijalankan berikutan peruntukan 159 Perlembagaan Persekutuan menetapkan pindaan rang undang-undang itu pada bacaan kali kedua dan ketiga memerlukan undi tidak kurang dua pertiga daripada jumlah bilangan MPn.

Beliau berkata tiada yang tidak menyokong rang undang-undang itu selepas dua kali undi belah bahagian dilakukan.

Seramai 20 MP tidak hadir pada undian bacaan kali kedua, manakala 21 tidak hadir pada bacaan kali ketiga.

Ketika menggulung perbahasan rang undang-undang itu hari ini, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata isu Sabah dan Sarawak terutama berhubung keperluan asas seperti pendidikan, kesihatan dan infrastruktur asas sentiasa menjadi agenda utama kerajaan.

Memetik Bernama beliau dilaporkan berkata perkara berkenaan sedang diteliti jawatankuasa yang ditubuhkan di bawah Majlis Khas Perjanjian Malaysia 1963 dengan melibatkan isu seperti keselamatan negeri, sosioekonomi merangkumi penambahbaikan infrastruktur asas, pendidikan, kesihatan, infrastruktur digital serta perundangan.

Menjawab persoalan mengapa pindaan kepada Perkara 1(2) Perlembagaan Persekutuan yang dibawa kerajaan Pakatan Harapan tidak mendapat sokongan majoriti dua pertiga pada 2019, Wan Junaidi berkata ia kerana tempoh yang singkat untuk Ahli Parlimen membentangkan cadangan mereka.

“Bantahan kita adalah supaya pindaan itu juga meminda Perkara 160 tetapi masalahnya ketika itu naskhah biru dibentangkan di Dewan ini, kita ada hanya 10 hari sahaja sebelum bacaan kali kedua, jadi kita tidak berupaya membentangkan pindaan kita sendiri yang memerlukan 14 hari notis.

Seramai 28 MP terutama dari Sabah dan Sarawak mengambil bahagian pada sesi perbahasan rang undang-undang itu.


Jawatankuasa Pilihan Khas mula prosiding isu tuntutan Sulu pada 11 Ogos

Jawatankuasa Pilihan Khas Hal Ehwal Antarabangsa akan memulakan prosiding berhubung isu Tuntutan Kumpulan Sulu ke atas Aset-aset Negara pada 11 Ogos, selaras dengan Peraturan Mesyuarat 83(4) Peraturan-peraturan Majlis Mesyuarat Dewan Rakyat.

Pengerusinya Datuk Seri Salahuddin Ayub (PH-Pulai) berkata prosiding berhubung isu itu wajar dimulakan selepas beberapa usul yang dikemukakan beberapa Ahli Parlimen menurut Peraturan Mesyuarat 18(1) dan (2) ditolak untuk dibahas dalam Dewan Rakyat, lapor Bernama.

“Maka jawatankuasa ini telah berbincang dan berpandangan bahawa tuntutan itu (kumpulan Sulu) adalah isu yang sangat serius dan sekiranya tidak ditangani dengan baik berpotensi menjejaskan kepentingan negara.

“Sehubungan itu jawatankuasa ini mengambil keputusan, selaras peranannya seperti ditetapkan oleh Dewan Rakyat untuk menjalankan peranan semak dan imbang terhadap tindakan kerajaan serta memartabatkan institusi demokrasi berparlimen,” katanya pada sidang media di Bangunan Parlimen hari ini.

Beliau berkata sebagai permulaan, Menteri Luar Datuk Saifuddin Abdullah dan Menteri di Jabatan Perdana Menteri (Hal Ehwal Undang-undang dan Parlimen) Datuk Seri Dr Wan Junaidi Tuanku Jaafar dipanggil bagi menghadiri prosiding itu.

Jawatankuasa itu turut dianggotai Datuk Seri Mohamed Nazri Abdul Aziz (BN-Padang Rengas), Datuk Seri Azizah Mohd Dun (Bersatu-Beaufort), Datuk Che Abdullah Mat Nawi (PAS-Tumpat), Datuk Seri Tiong King Sing (GPS-Bintulu), Sim Tze Tzin (PH-Bayan Baru), Kasthuriraani Patto (PH-Batu Kawan) dan Awang Husaini Sahari (PH-Putatan).


Pandu uji kereta: MB Kedah akan dikompaun

Menteri Besar Kedah Muhammad Sanusi Md Nor akan dikenakan kompaun berhubung kes memandu uji kereta di sebuah pusat jualan dan pameran kenderaan di Autocity Juru, Bukit Mertajam pada 5 Jun lalu.

Ketua Polis Pulau Pinang, Datuk Mohd Shuhaily Mohd Zain berkata polis telah menerima arahan lanjut berhubung siasatan kes berkenaan dan kompaun akan dikeluarkan dalam masa terdekat.

“Pengesahan arahan (kompaun) telah diterima dan akan disampaikan kepada pejabat menteri besar (Kedah) dalam masa terdekat,” katanya hari ini.

Sanusi disiasat mengikut Seksyen 269 Kanun Keseksaan dan Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021.

Sebelum ini, komuniti media sosial kecoh susulan penularan gambar dan video memaparkan individu dipercayai Sanusi memandu uji sebuah kereta, sedangkan ketika itu negara berada di bawah sekatan pergerakan penuh, dan pusat jualan kenderaan tidak dibenarkan beroperasi.

Bagaimanapun, Setiausaha Politik Menteri Besar Kedah, Afnan Hamimi Taib Azamudden menafikan Sanusi melakukan pandu uji kereta itu sebaliknya beliau berkata, menteri besar yang dalam perjalanan ke Kuala Lumpur atas urusan rasmi hanya singgah untuk melihat-lihat kereta di sebuah bilik pameran setelah berhenti membeli makanan di kedai berhampiran.

“Ada cerita fitnah baru mengenai Menteri Besar (MB). Kononnya MB langgar SOP PKP. Pergi test drive kereta Ford Ranger di Juru Auto City Penang. MB on the way ke Kuala Lumpur petang semalam ada hal mustahak. Ada seorang pemandu dan seorang anggota polis pengiring bersama MB. 3 orang semuanya.

“Pergerakan MB keluar daerah atau rentas negeri adalah dibenarkan di dalam SOP PKP kerana termasuk di dalam perkhidmatan perlu (essential service) yang dibenarkan pergerakan,” katanya Afnan.


Wanita buat komedi hina Islam bukan pemegang kad OKU: JKM

Jabatan Kebajikan Masyarakat (JKM) menafikan Siti Nuramira Abdullah merupakan pemegang kad orang kelainan upaya (OKU) seperti yang dipaparkan dalam satu infografik yang tular di media sosial.

Siti Nuramira ialah wanita yang didakwa menghina agama Islam dengan berlakon tidak senonoh dengan menanggalkan tudung dan baju kurung ketika membuat persembahan di sebuah kelab komedi di Taman Tun Dr Ismail, baru-baru ini.

JKM dalam satu kenyataan semalam (27 Julai) berkata, berdasarkan rekod Sistem Pengurusan Maklumat Orang Kurang Upaya, mendapati Siti Nuramira bukan pemegang kad OKU.

“Media digesa mendapatkan pengesahan daripada jabatan itu terlebih dahulu bagi memastikan perkara yang dilaporkan adalah benar,” kata JKM dalam kenyataan itu.

JKM juga berharap laporan itu dapat diperbetulkan segera oleh pihak berkenaan bagi mengelak salah faham dalam kalangan masyarakat dan dalam menjaga sensitiviti OKU.

Pada 13 Julai lalu, Siti Nuramira, 26 didakwa di Mahkamah Sesyen Kuala Lumpur atas tuduhan menyebabkan rasa tidak harmoni dalam kalangan umat Islam.

Bagaimanapun, tertuduh mengaku tidak bersalah sejurus pertuduhan dibacakan terhadapnya di hadapan Hakim Siti Aminah Ghazali.

Mengikut pertuduhan, dia didakwa mengaku seorang Muslim dan menghafal 15 juzuk al-Quran kemudian membuka tudung dan menanggalkan baju kurung sewaktu membuat persembahan di atas pentas.

Perbuatan itu didakwa dilakukan tertuduh di Restoran Crack House Comedy Club, 24 Lorong Rahim Kajai 14, Taman Tun Dr Ismail (TTDI), Brickfields, jam 6 petang, pada 4 Jun lalu.

Berikutan itu, tertuduh didakwa melakukan kesalahan mengikut Seksyen 298A(1)(a) Kanun Keseksaan iaitu perbuatan berkenaan boleh menyebabkan suasana tidak harmoni di atas alasan agama, di antara orang yang menganut agama sama.

Bagi kesalahan itu, tertuduh boleh dihukum penjara minimum dua tahun dan maksimum lima tahun, jika sabit kesalahan. Dia dibebaskan dengan jaminan M20,000.


Kedah syor MKN ambil tanah LKIM Bukit Malut bina penempatan

Kerajaan Kedah mencadangkan Majlis Keselamatan Negara (MKN) mengambil alih sebahagian daripada 77 hektar tanah milik Lembaga Kemajuan Ikan Malaysia (LKIM) di Bukit Malut, Langkawi bagi dijadikan lokasi penempatan baharu penduduk yang tinggal secara haram di kawasan berhampiran.

Menteri Besar Datuk Seri Muhammad Sanusi Md Nor berkata mesyuarat penyelarasan telah diadakan antara MKN, Pejabat Daerah dan Tanah Langkawi, Pejabat Setiausaha Kerajaan Negeri (SUK) serta pihak yang berhasrat membangunkan penempatan baharu itu, lapor Bernama.

“Menerusi cadangan tersebut, daripada jumlah ini, kira-kira 24 hektar tanah LKIM akan dibuat kira-kira 1,200 kediaman baharu untuk dibeli oleh penduduk setinggan di Bukit Malut supaya hidup mereka lebih selesa dan selamat.

“Perkara ini akan diputuskan pihak MKN untuk persetujuan sama ada tanah LKIM itu nak dibuat pengambilan secara berbayar atau diambil begitu saja atas faktor keselamatan kerana ‘projek’ menyusun atur penempatan golongan ini pun sudah terlalu lama, sejak tahun 1980-an lagi.

“Ini projek MKN, jadi mereka yang kena selesaikan. Pihak kerajaan negeri hanya membantu memudahkan dari segi susun atur, kelulusan pelan perancangan pembangunan dan sebagainya,” katanya kepada pemberita selepas menerima kunjungan peserta Misi Pendakian Everest Base Camp (EBC) di pejabatnya di Wisma Darul Aman di sini hari ini.

Sebelum ini, media melaporkan kekecewaan penduduk di perkampungan haram Bukit Malut itu terhadap kerajaan negeri yang didakwa lambat bertindak dalam menyelesaikan isu penempatan di kawasan itu yang semakin padat.

Malah, kebanyakan penduduk di situ yang mendakwa bukan pendatang asing tanpa izin warga Myanmar, sebaliknya mereka rakyat Malaysia yang mahu diberi perhatian memandangkan mereka selama ini dipinggirkan oleh kerajaan.

Mengulas lanjut, Muhammad Sanusi berkata kemungkinan MKN juga ada halangan tertentu namun kerajaan negeri bersedia untuk membantu memudah cara urusan berkaitan dalam usaha memberikan kehidupan yang selesa kepada penduduk di Bukit Malut itu.

“Kalau MKN kata ‘okey’ dan sedia untuk bangunkan kediaman itu melalui apa jua cara kewangan termasuk Inisiatif Kewangan Swasta (PFI), pembayaran berperingkat atau pembayaran kemudian, kami sedia membantu pada bila-bila masa untuk melancarkan urusan tersebut.

“Kami nak selesaikan isu ini secepat mungkin dan kalau tak buat semasa saya, masa akan datang belum tentu akan ada orang usahakan…saya tak ada kepentingan apa, cumanya saya nak kawasan itu teratur dan mereka dapat kediaman sama seperti orang lain di Langkawi,” katanya.

Mengenai misi pendakian itu, seramai 10 peserta terdiri daripada pelbagai latar belakang termasuk pihak Angkatan Pertahanan Awam Malaysia (APM) Kedah serta pasukan keselamatan selain individu Orang Kurang Upaya (OKU) kategori bisu terlibat dalam misi pendakian yang dijangka bermula hujung Mac ini.


38,786 pengundi baharu didaftar secara automatik, SPR buka untuk semakan

Daftar Pemilih Tambahan Bulan Jun Tahun 2022 (DPT BLN6/2022) yang telah diperaku dan diwartakan, kini dibuka untuk semakan bagi tempoh 30 hari bermula hari ini hingga 17 Ogos.

Setiausaha Suruhanjaya Pilihan Raya (SPR) Datuk Ikmalrudin Ishak dalam kenyataan hari ini berkata DPT BLN6/2022 itu mengandungi nama bagi 38,786 warganegara yang berumur 18 tahun dan ke atas bagi tempoh 1 Jun hingga 30 Jun 2022 yang didaftarkan secara automatik sebagai pemilih baharu, lapor Bernama.

Beliau berkata DPT BLN6/2022 juga turut membabitkan sejumlah 10,414 pemilih berdaftar yang bertukar bahagian pilihan raya dan 4,591 pemilih bertukar status atau kategori pengundi.

Untuk semakan, beliau berkata SPR menyediakan lima kaedah iaitu melalui portal SPR di pautan https://www.spr.gov.my atau https://mysprsemak.spr.gov.my dan portal rasmi Pejabat-Pejabat Pilihan Raya Negeri di pautan http://ppn.spr.gov.my.

Selain itu, semakan juga boleh dilakukan menerusi aplikasi dalam talian di https://myspr.spr.gov.my, aplikasi mudah alih MySPR Semak dan hotline SPR di talian 03-8892 7018.

“SPR menyeru kepada warganegara yang berumur 18 tahun dan ke atas dalam tempoh 1 Jun hingga 30 Jun 2022 dan mana-mana pemilih berdaftar yang telah memohon pertukaran bahagian pilihan raya atau pertukaran status untuk menyemak nama mereka dalam DPT BLN6/2022.

”Sekiranya mereka mendapati namanya tidak disenaraikan dalam DPT BLN6/2022, mereka boleh membuat tuntutan dengan mengisi Borang C (tuntutan) melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan,” katanya.

Beliau berkata pemilih berdaftar di sesuatu bahagian pilihan raya yang membuat semakan dan berhasrat membuat bantahan kemasukan nama pemilih yang membuat pertukaran ke bahagian pilihan rayanya boleh mengisi Borang D (bantahan) dan hadir ke Pejabat Pilihan Raya Negeri yang berkenaan.

“Borang C dan Borang D juga boleh dimuat turun daripada portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN6/2022,” katanya.


Jangkitan Covid-19 di Indonesia hampir cecah tiga juta

Sebanyak 38,325 kes jangkitan baharu Covid-19 dilaporkan di Indonesia dalam tempoh 24 jam, menjadikan keseluruhan kumulatif kes di negara keempat paling padat penduduk di dunia itu kepada lebih 2.9 juta kes.

Pihak berkuasa negara itu juga melaporkan 1,280 lagi pesakit meninggal dunia, menjadikan keseluruhan kes kematian sejak pandemik itu melanda Indonesia awal tahun lalu kepada 76,200 orang.

Pada masa sama 29,792 pesakit disahkan sembuh menjadikan kumulatif 2,323,666 kes.

Dalam pada itu Jakarta melaporkan kes sembuh paling tinggi di republik itu sebanyak 12,071 kes yang menjadikan jumlah keseluruhan kes sembuh di ibu kota itu mencapai 652,242 kes.

Menurut laman web rasmi kerajaan corona.jakarta.go.id kadar kes sembuh di Jakarta mencapai 86.1 peratus dan angka kematian pula sebanyak 1.4 peratus.

Selain itu, bagi kes aktif atau pesakit yang menerima rawatan dan melakukan pengasingan diri di Jakarta pula telah menurun sebanyak 6,123 kes dan menjadikan jumlah keseluruhan kes aktif kepada 94,673.

Dalam tempoh 24 jam sehingga 10 pagi semalam, 265 pesakit meninggal dunia menjadikan jumlah kematian akibat Covid-19 di ibu kota itu mencapai 10,610 kes.

Bagaimanapun, ibu kota itu merekodkan lonjakan kes kepada 6,213 jangkitan, menjadikan jumlah keseluruhan kes adalah sebanyak 757,525.

Melalui data yang ditunjukkan di Jakarta, lebih dari 27,199 individu telah menjalani ujian saringan berasaskan PCR dan 38,186 pula menjalani ujian spesimen secara sentuh.

Jumlah bagi ujian PCR per satu juta rakyat di Jakarta telah mencapai sebanyak 469,749 orang dengan peratusan bagi kes positif yang dilaporkan adalah sebanyak 15.1 peratus. – Agensi


Potong usus jadi pilihan VIP: Untuk cantik atau sihat?

Masalah berat badan berlebihan memang merunsingkan. Di Malaysia, bilangan pesakit obesiti dan diabetes dalam populasi semakin meningkat.

Lebih membimbangkan, dianggarkan 3.5 juta individu juga disahkan mengalami masalah obesiti dan hal ini berkait rapat dengan faktor pemakanan dan gaya hidup yang tidak sihat.

Kegemukan sebenarnya mengundang pelbagai masalah dari segi luaran dan dalaman. Kegemukan bukan sahaja menyukarkan kita berjalan dan membuat aktiviti harian, malah yang paling penting memberikan kesan yang tidak baik kepada kesihatan.

Ini yang kita perlu elakkan. Kegemukan berlebihan sebenarnya akan menjadi lebih parah jika tidak dikawal. Jika mendapatkan nasihat doktor, doktor akan memberikan beberapa pilihan kepada pesakit obes selepas membuat pemeriksaan kesihatan secara menyeluruh.

Pun begitu, ramai yang mengambil keputusan untuk melakukan pembedahan bariatrik atau potong usus untuk kurus dengan cepat.

Di Malaysia, langkah membedah untuk membuang usus menjadi pilihan VIP atau orang kenamaan yang mempunyai wang dan jawatan bagi mendapat bentuk badan kurus dengan cepat atau segera tanpa melakukan sebarang aktiviti sukan atau diet secara normal.

Baik pakar tempatan mahupun luar negara, mereka sudah berkali-kali menegaskan bahawa bariatrik bukan pembedahan kosmetik ataupun kaedah sedut lemak untuk cantik dalam tempoh singkat.

Sebaliknya, bariatrik yang diperkenalkan oleh dua pakar pembedahan di Universiti Iowa, Amerika Syarikat sekitar tahun 1965 itu adalah prosedur untuk menangani obesiti.

Perkara sama turut diakui oleh Pakar Bedah Am, Bariatrik, Payudara dan Endokrin, Hospital Gleneagles Penang, Dr. Kirubakaran Malapan yang menjelaskan, pembedahan bariatrik antara kaedah selamat, cepat dan mudah untuk menurunkan berat badan.

Tambah Dr. Kirubakaran, obesiti adalah pengumpulan lemak yang tidak normal atau secara berlebihan dalam badan yang menimbulkan risiko kepada kesihatan.

“Obesiti adalah faktor risiko utama bagi beberapa penyakit kronik termasuk diabetes, penyakit kardiovaskular dan kanser. Obesiti boleh menjejaskan kesihatan seseorang itu dan ada kalanya boleh membawa maut.

“Ia berlaku apabila anda mengambil kalori lebih daripada kalori yang anda bakar melalui aktiviti seharian. Punca obesiti paling lazim berkait dengan makan berlebih-lebihan dan kurang melakukan aktiviti fizikal.

“Walaupun berat badan seseorang itu dipengaruhi oleh pelbagai faktor dalaman dan luaran, tetapi bagi sesetengah orang, mereka tidak mampu mengawal makan dan mengubah gaya hidup,” terangnya.

Tambah Dr. Kirubakaran, ukuran paling lazim digunakan untuk obesiti adalah Indeks Jisim Tubuh (BMI) – satu indeks ringkas mengklasifikasikan berat badan berlebihan dan obesiti dalam kalangan dewasa.

Dalam ujian BMI, berat badan seseorang itu (dalam kilogram) dibahagikan dengan kuasa dua tinggi mereka (dalam meter). Seseorang itu dianggap berlebihan berat badan apabila BMI mereka berada di antara 23-24.7 kg/ m2 dan obes apabila BMI lebih daripada 27.5 kg/m2.

“Antara rawatan lazim bagi obesiti adalah perubahan diet, aktiviti fizikal, perubatan dan pembedahan bariatrik. Pembedahan ini juga dikenali sebagai penurunan berat badan atau pembedahan metabolik.

“Ia adalah prosedur yang menyebabkan penurunan berat badan secara mekanikal. Pesakit yang memilih menjalani prosedur ini, makan lebih sedikit dalam sehari sehingga menyebabkan berat badan turun,” katanya.

Terdapat beberapa kaedah boleh digunakan pakar bedah untuk mencapai keputusan ini. Prosedur pembedahan yang paling biasa adalah pintasan gastrik, gastrektomi lengan, penjagaan gastrik boleh laras, pembungkusan gastrik serta penggunaan dan belon intragastrik.

“Walaupun pembedahan ini adalah prosedur utama yang mampu mengubah kehidupan, ia tidak sesuai untuk semua orang. Ia mempunyai risiko besar dan kesan sampingan. Ia berbeza mengikut jenis pembedahan. Risiko khusus berkaitan pembedahan penurunan berat badan laparoskopi gastrik ini adalah sama dengan mana-mana pembedahan abdomen dan boleh terbahagi kepada jangka masa pendek dan panjang,” ujarnya.

Menjelaskan lagi, Dr. Kirubakaran berkata, pesakit perlu menjalani ujian saringan terlebih dahulu bagi memastikan tiada masalah timbul selepas pembedahan.

“Selalunya, sebelum menjalani pembedahan pesakit perlu menjalani ujian kesihatan termasuk memeriksa paru-paru dan jantung menerusi ultra bunyi.

“Jika pesakit mengalami darah tinggi, diabetes dan penyakit lain, kita akan bantu menstabilkan dahulu keadaan dan jika perlu pesakit dikehendaki mengambil ubat dan diet khas seminggu sebelum pembedahan,” katanya.


Volum trafik tinggi jejaskan perkhidmatan Maybank

Maybank hari ini memohon maaf susulan gangguan kepada beberapa perkhidmatan perbankan terpilih yang dilaporkan bermula pada jam 9 pagi tadi.

Bank itu dalam satu kenyataan berkata, gangguan itu adalah susulan volum trafik tinggi yang belum pernah berlaku sebelum ini di seluruh platformnya.

Susulan itu, perkhidmatannya menerusi web Maybank2u, Aplikasi M2U, Aplikasi MAE dan penggunaan kad debit mula mengalami kelembapan bermula dari 9 pagi hari ini.

“Maybank ingin memohon maaf kepada pelanggan yang mengalami gangguan perkhidmatan di web Maybank2u, M2U App, MAE App dan penggunaan kad Debit hari ini.

“Kami sedang berusaha untuk menyelesaikan dan memulihkan perkhidmatan sebaik mungkin. Kami jamin bahawa baki dan butiran akaun anda akan kekal utuh dan selamat dengan kami,” kata kenyataan itu.

Maybank berkata, pihaknya memohon maaf kepada semua pelanggan yang terjejas atas kesulitan yang disebabkan oleh gangguan berkenaan.

“Kami menghargai pemahaman dan kesabaran pelanggan kami dan akan terus mengemas kini maklumat secara berkala melalui media sosial rasmi Maybank dan platform M2U,” tambah jurucakap itu.

Untuk bantuan dan maklumat lanjut, pelanggan boleh menghubungi Khidmat Pelanggan Kumpulan Maybank di 1-300-88-6688 (Malaysia) atau +60378443696 (Luar Negara) atau mengikuti/berkomunikasi melalui platform media sosialnya.


Ahmad Faizal dakwa Anwar mungkin bimbang ditolak pengundi Port Dickson

Pelbagai persoalan timbul selepas Datuk Seri Anwar Ibrahim menyatakan hasrat untuk menukar kawasa Parlimen yang ditandinginya pada pilihan raya umum ke-15 (PRU-15) nanti.

Anwar baru-baru ini tidak menolak untuk berpindah bertanding di kawasan Parlimen selain Port Dickson yang dimenanginya sebelum ini, malah secara terbuka memberitahu niatnya untuk bertanding di Parlimen Tambun.

Jika menjadi kenyataan hasrat Anwar itu, berkemungkinan Timbalan Presiden Bersatu Datuk Seri Ahmad Faizal Azumu bakal berdepan cabaran hebat kerana lawannya itu berstatus Presiden PKR dan juga Ketua Pembangkang.

Anwar masih dengan cita-citanya untuk menjadi Perdana Menteri (PM), jadi tidak hairan kerusi Parlimen yang disasarnya perlu juga dilihat relevan dengan hajatnya yang sejak sekian lama mahu memegang kuasa nombor satu di Putrajaya.

Susulan pengumuman tersebut, Ahmad Faizal memberi maklum balas dengan tidak menolak Anwar sebenarnya takut kalah untuk mengekalkan kerusinya di Port Dickson memandangkan kegagalannya untuk menjadi PM.

“Mungkin mereka (PKR) berpandangan bahawa Permatang Pauh dan Port Dickson telah membangun dengan amat hebat, tiada lagi masalah rakyat yang perlu dibantu,” katanya sinis.

“Ataupun, beliau bimbang ditolak di tempat sendiri maka pilihan yang lebih selamat adalah dengan menjadi ahli parlimen nomad (berpindah- randah),” katanya yang juga Ahli Parlimen Tambun (MP) dipetik laporan Malaysiakini.

Anwar sebelum ini menjadi MP Permatang Pauh sejak tahun 1982 sehingga 1995 sebelum hilang kelayakan apabila disabitkan dengan tuduhan salah guna kuasa pada 1999.

Kemudiaan, Anwar memenangi semula kerusi tersebut pada Pilihan Raya Kecil (PRK) pada 2008 dan mempertahankannya pada PRU 2013 sebelum hilang kelayakan kali kedua kerana kes liwat II.

Pada Oktober 2018, Anwar kembali semula ke arena politik dan memenangi kerusi parlimen Port Dickson menerusi PRK.

Semasa kempen PRK Port Dickson lalu, Anwar diletak sebagai calon atas alasan kononnya bakal dilantik sebagai pengganti kepada Tun Dr Mahathir Mohamad.

Bagaimanapun, Anwar gagal mendapat majoriti daripada MP untuk menjadi PM selepas krisis politik yang menyaksikan Tan Sri Muhyiddin Yassin dilantik sebagai PM Kelapan.


PDRM mohon perintah ekstradisi bawa pulang Sajat

Polis Diraja Malaysia (PDRM) kini dalam proses memohon untuk mengekstradisi Muhammad Sajad Kamarul Zaman, atau lebih dikenali sebagai Nur Sajat, daripada pihak berkuasa Thailand.

Pengarah Jabatan Siasatan Jenayah Bukit Aman, Datuk Seri Abd Jalil Hasan berkata proses ekstradisi usahawan kosmetik itu melibatkan pelbagai agensi termasuk Jabatan Peguam Negara selain pihak berkuasa Thailand dan dijangka mengambil masa.

“Kami tidak boleh menjangka bila boleh membawa pulang Nur Sajat dan apabila kita membuat permohonan, pihak berkuasa Thailand juga perlu meluluskannya bagi membolehkan dia dibawa pulang,” katanya.

Memetik laporan Bernama, Abd Jalil berkata, Sajat, 36, telah ditahan pihak Imigresen Thailand pada 8 September lalu kerana memiliki pasport yang tidak sah dan dihadapkan ke mahkamah negara itu sehari kemudian atas kesalahan imigresen sebelum dikenakan hukuman denda.

“Usaha untuk membawa pulang individu berkenaan sedang giat dijalankan.

“Muhammad Sajad turut dikehendaki di negara ini mengikut Seksyen 186 Kanun Keseksaan kerana menghalang penjawat awam dan Seksyen 353 Kanun Keseksaan kerana menggunakan kekerasan jenayah bagi menakutkan penjawat awam daripada menjalankan kewajipannya,” menurutnya dalam satu kenyataan ketika mengesahkan penahanan Nur Sajat.

Muhammad Sajjad juga diburu oleh pihak berkuasa Malaysia selepas waran tangkap terhadapnya dikeluarkan kerana gagal hadir ketika sebutan semula pertuduhan berpakaian menyerupai wanita di Mahkamah Tinggi Syariah Shah Alam, Selangor.

Pada 15 Jun lepas, polis turut menjejaki Muhammad Sajjad bagi membantu perbicaraan kes penipuan pertukaran nama dan jantina pada kad pengenalan yang sedang berlangsung di Mahkamah Ampang.


Kadar kebolehjangkitan Covid-19 catat penurunan

Kadar kebolehjangkitan atau R-naught (Rt) Covid-19 di negara ini terus merekodkan penurunan apabila mencatatkan 0.91 pada Ahad.

Menerusi data yang dikongsi Ketua Pengarah Kesihatan, Tan Sri Dr Noor Hisham dalam akaun Twitternya menunjukkan, kadar kebolehjangkitan itu menurun daripada 1.16 pada 29 Mei lalu kepada 1.12, keesokan harinya.

Perangkaan itu terus berkurang saban hari hingga mencecah paras terendah, iaitu 0.9 kelmarin, sebelum ia meningkat sedikit kepada 0.91 semalam.

Penurunan kadar kebolehjangkitan ini hasil susulan pelaksanaan sekatan perintah kawalan pergerakan (PKP) penuh atau ‘total lockdown’ yang bermula 1 Jun lalu.

Selain itu, langkah diambil kerajaan dalam mempercepatkan proses vaksinasi ke seluruh negara juga dilihat memberikan kesan secara tidak langsung terhadap penurunan kadar kebolehjangkitan.

Jika dibandingkan dengan Rt berkadar 0.91 di seluruh negara, beberapa negeri dilihat masih mencatatkan kadar lebih tinggi seperti di Wilayah Persekutuan Labuan iaitu 1.12, Sabah (1.1), Negeri Sembilan (1.03), Sarawak (1), Wilayah Persekuan Kuala Lumpur (0.99), Johor (0.97), Selangor (0.96), Melaka (0.94), Perak (0.93) dan Pulau Pinang (0.92).

Negeri seperti Perlis pula mencatatkan Rt terendah dan di bawah paras kebangsaan iaitu 0.78, selain Kelantan (0.79), Kedah (0.83), Pahang (0.87) dan Terengganu (0.83).

Terdahulu, jangkitan Covid-19 dicatatkan dalam tempoh 24 jam lalu sehingga 12 tengahari tadi turun di bawah 5,000 apabila kes positif baharu harian merekodkan 4,949 kes.


1,809 kes semalam, dua kematian

Kementerian Kesihatan (KKM) melaporkan sebanyak 1,809 jangkitan baharu Covid-19 dilaporkan di seluruh negara dalam tempoh 24 jam semalam (Rabu, 1 Jun 2022).

Ia meningkat 358 kes berbanding 1,451 jangkitan positif yang dilaporkan pada Selasa.

Jumlah terbaharu itu menjadikan kumulatif positif sejak Januari 2020 hingga semalam meningkat kepada 4,508,319 kes – ketiga tertinggi dalam kalangan negara-negara ASEAN selepas Vietnam dan Indonesia.

Dalam tempoh itu juga seramai 4,449,593 pesakit telah pulih, termasuk 1,911 yang sembuh semalam, manakala 23,048 kes lagi masih aktif.

Seramai 22,052 pesakit masih menjalani kuarantin di rumah; 25 ditempatkan di PKRC; 945 dimasukkan ke hospital; dan 26 dirawat di unit rawatan rapi dengan 16 pesakit memerlukan alat bantuan pernafasan.

Daripada jumlah jangkitan baharu semalam, 1,253 kes melibatkan individu yang telah menerima dos penggalak vaksin Covid-19; 382 kes (penerima dua dos); 143 kes (tidak menerima vaksinasi); dan 31 kes (menerima satu dos).

Selangor kekal mencatat jangkitan tertinggi dengan 763 kes, menjadikan kumulatif positif sebanyak 1,366,929 kes, dengan 1,348,421 pesakit telah sembuh.

Berikut adalah pecahan kes baharu mengikut negeri semalam dan jumlah kumulatif positif sejak 2020:

Sementara itu, KKM juga memaklumkan dua lagi pesakit meninggal dunia semalam, termasuk satu kes kematian di luar fasiliti kesihatan atau ‘brought in death’ (BID).

Ini menjadikan kumulatif kematian sejak Mac 2020 hingga semalam meningkat kepada 35,678 kes, termasuk 7,559 kes BID.

Kes kematian itu masing-masing dilaporkan di Johor dan Melaka.


Kaunseling akan diberi kepada imam, bilal enggan divaksin

Kumpulan imam dan bilal yang enggan menerima suntikan vaksin Covid-19 akan dipanggil Jabatan Kemajuan Islam Malaysia (Jakim) dalam masa terdekat untuk menjalani sesi kaunseling.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata sesi kaunseling itu bagi menjelaskan tentang kepentingan pengambilan vaksin serta memberi penerangan kepada golongan terbabit bahawa vaksinasi tidak membawa keburukan.

“Sesetengah negeri kelompok sasar yang tertentu tidak mahu mengambil vaksin ini kerana terpengaruh dengan dakyah dan juga propaganda sesetengah pihak. Perkara ini perlu diambil tindakan sewajarnya, bukan tindakan undang-undang tetapi penerangan dan penjelasan termasuk mengadakan kaunseling,” katanya lapor Bernama.

Ahmad Marzuk berkata demikian kepada pemberita selepas menyempurnakan Majlis Penyampaian Anugerah Pelajar Cemerlang secara pandu lalu di Pusat Khidmat Ahli Dewan Rakyat Kampung Landak, Pengkalan Chepa, Kelantan hari ini.

Beliau diminta mengulas berhubung titah Sultan Selangor Sultan Sharafuddin Idris Shah yang menzahirkan rasa dukacita terhadap 95 guru agama, 17 pegawai masjid serta jurunikah yang menolak suntikan vaksin Covid-19 walaupun negeri itu mencatatkan bilangan jangkitan harian yang tinggi.

Ahmad Marzuk berkata keengganan golongan antivaksin perlu dipandang serius kerana vaksinasi itu adalah sebahagian daripada usaha kerajaan untuk mencapai imuniti kelompok memandangkan hakikat Covid-19 kini merupakan endemik.


Taliban kuasai pintu sempadan Afghanistan-Tajikistan

Pejuang Taliban menawan lintasan utama pintu sempadan Afghanistan dengan Tajikistan, kata seorang pegawai tentera Kabul hari ini, tatkala beberapa pasukan keselamatan mula meninggalkan pos mereka di wilayah Kunduz.

Kejayaan menguasai Shir Khan di utara Afghanistan, sekitar 50 kilometer dari bandar Kunduz, amat bermakna buat Taliban sejak meningkatkan operasi pada 1 Mei lalu, ketika Amerika Syarikat (AS) melaksanakan peringkat akhir menarik keluar pasukan tentera mereka dari negara berkenaan.

“Pagi ini dan setelah satu jam pertempuran, Taliban menawan Shir Khan dan semua pos pemeriksaan sempadan dengan Tajikistan,” kata ahli majlis wilayah Kunduz, Khaliddin Hakmi.

Pegawai tentera memberitahu agensi berita AFP, mereka terpaksa meninggalkan pos kawalan masing-masing setelah menerima tentangan hebat pejuang Taliban dan sesetengah anggota tentera melarikan diri ke wilayah Tajikistan.

“Pada waktu pagi ratusan pejuang Taliban dilihat di mana-mana,” katanya.

Jurucakap Taliban Zabihullah Mujahid mengesahkan pasukan pejuang menawan lintasan utama di laluan memisahkan Sungai Pyanj.

“Pejuang Mujahidin menawan sepenuhnya bandar Shir Khan dan semua laluan pintu sempadan ke Tajikistan di Kunduz,” katanya.

Serangan ke atas Shir Khan dilakukan ketika utusan khas Pertubuhan Bangsa-Bangsa Bersatu (PBB) memberi amaran pejuang Taliban kini menguasai 50 daripada 370 daerah di Afghanistan sejak Mei lalu.

“Daerah-daerah yang telah dikuasai itu terletak di sekitar ibu kota wilayah, sekali gus menunjukkan bahawa Taliban meletakkan kedudukan mereka untuk cuba menawan ibu kota itu setelah tentera asing berundur sepenuhnya,” kata Wakil Khas Setiausaha Agung PBB untuk Afghanistan, Deborah Lyons kepada Majlis Keselamatan PBB.

Pertempuran sengit antara pejuang Taliban dan tentera kerajaan Afghanistan meletus di pinggir tiga ibu kota wilayah di Faryab, Balkh dan Kunduz sejak kebelakangan ini. – Agensi


Apakah nasib sekolah swasta  pasca pandemik Covid-19?

Pandemik Covid-19 yang menjejaskan ekonomi dan kehidupan di seluruh dunia turut memberikan kesan kepada sekolah-sekolah swasta apabila ramai ibu bapa mula memindahkan anak-anak mereka ke sekolah kerajaan disebabkan punca pendapatan terjejas selepas Perintah Kawalan Pergerakan (PKP) dilaksanakan.

Kebanyakan ibu bapa mengambil pendekatan itu selepas pendapatan mereka semakin berkurangan, malahan ada juga yang hilang pekerjaan disebabkan syarikat menutup operasi.

Sekolah turut berdepan kesulitan apabila mendapati terdapat kelompongan dalam trend bayaran yuran pelajar disebabkan masalah kewangan yang dihadapi ibu bapa.

Malah terdapat ibu bapa yang meminta bayaran yuran bulanan ditangguh kerana tidak cukup wang atau sudah tiada pendapatan kerana diberhentikan kerja.

Menurut Naib Presiden Angkatan Belia Islam Malaysia (ABIM), Zairudin Hashim, pandemik Covid-19 sepanjang dua tahun memberi kesan kepada sekolah rendah dan menengah agama swasta, khususnya pada aspek pengoperasian apabila institusi kehilangan pelajar dan pengurangan yuran berjangka panjang.

“Pandemik turut mengakibatkan sekolah rendah dan menengah agama swasta terpaksa mengurangkan gaji guru dan pada masa sama, masih perlu memenuhi tuntutan kos operasi yang tinggi untuk meneruskan komitmen sewaan dan utiliti,” katanya dalam satu kenyataan.

Beliau turut menggesa kerajaan menyalurkan bantuan kewangan kepada sekolah rendah dan menengah agama swasta kerana dua institusi itu tidak menerima bantuan dalam bentuk peruntukan operasi dalam Belanjawan 2021.

Dalam pada itu,  pendidikan swasta di Malaysia bermula sejak 1950-an, terutama sebagai laluan kepada pelajar yang tidak dapat meneruskan pengajian di sekolah-sekolah kerajaan bagi memperolehi sijil-sijil asas mereka.

Pada awal 1970-an terdapat anjakan terhadap peranan dan fungsi sistem pendidikan swasta di mana pengusaha pendidikan swasta mula mementingkan kursus-kursus prauniversiti.

Sebelum Covid-19 melanda, sekolah swasta  sering mendapat tempat dalam kalangan ibu-bapa yang mahukan pendidikan berkualiti kepada anak-anak mereka dengan menghantar anak ke sekolah swasta berbanding sekolah kerajaan.

Pemilihan sekolah swasta ini sangat popular dalam kalangan masyarakat Cina dan Melayu yang mahukan pendidikan berkualiti berbanding dengan sekolah kerajaan.

Konsep sekolah swasta ini menawarkan pendidikan dari peringkat prasekolah, sekolah rendah hinggalah ke peringkat sekolah menengah swasta.

Sekolah ini tidak mendapat peruntukan daripada kerajaan tetapi perlu mematuhi Kurikulum Kebangsaan.

Sekolah swasta perlu memastikan pelajar mempelajari mata pelajaran seperti Bahasa Melayu, Bahasa Inggeris serta Pengajian Malaysia sebagai subjek tambahan untuk pendidikan lepas menengah mengikut daripada Akta Pendidikan 1996.

Sekolah swasta ini juga perlu didaftarkan dibawah Kementerian Pendidikan dan mempunyai beberapa jenis sekolah seperti sekolah rendah dan menengah swasta, sekolah rendah dan menengah agama swasta, sekolah persendirian Cina dan sekolah antarabangsa.

Kebanyakan sekolah swasta ini mendapat peruntukan daripada institusi luar seperti syarikat swasta untuk menanggung pengurusan dan pembelajaran di sekolah tersebut kerana mereka tidak menerima peruntukan daripada kerajaan.

Sebab itulah sekolah swasta mengenakan yuran kerana unsur keuntungan juga menjadi sebahagian daripada matlamat mereka.

Di samping itu, kebanyakan sekolah swasta mempunyai infrastruktur moden dan terkini seperti bilik darjah, makmal sains, makmal komputer dan pusat sumber. Mereka juga menggunakan hak autonomi seperti kebebasan untuk melantik kakitangan, pengurusan kewangan, silibus dan dasar dalaman bagi menyediakan pendidikan terbaik kepada pelajar mereka.

Walaupun sekolah swasta ini sering dianggap sebagai ‘sekolah untuk anak orang kaya’ oleh segelintir pihak, ia tidak menghalang ibu bapa menghantar anak mereka ke sekolah swasta.

Faktor utama mereka adalah kualiti pendidikan yang lebih baik walaupun terpaksa membayar yuran tinggi. Tetapi tidak semua sekolah swasta mengenakan caj yuran tinggi kerana sekolah swasta aliran agama masih mempunyai caj yuran munasabah dan tidak terlalu tinggi berbanding sekolah swasta konvensional.

Persoalannya, mampukah sekolah swasta di Malaysia terus bertahan dan apakah nasib sekolah tersebut memandangkan persekolahan belum bermula dan rata-rata berkemungkinan dibuka semula pada Mac 2022.


2,078 jangkitan Covid-19 dilaporkan

Sebanyak 2,078 jangkitan baharu Covid-19 dilaporkan dalam tempoh 24 jam lalu, kata Ketua Pengarah Kesihatan, Tan Sri Dr Noor Hisham Abdullah.

Katanya, dalam tempoh itu sebanyak 1,402 kes sudah sembuh, 228 pesakit dirawat di unit rawatan rapi dengan 93 memerlukan bantuan alat pernafasan.

Sarawak, Selangor dan Kelantan kekal mencatatkan kes tertinggi.

Noor Hisham berkata, lapan kematian dilaporkan membabitkan  warga tempatan manakala kes aktif dengan kebolehjangkitan kini 20,522.

Beliau berkata, 14 kluster baharu dikenal pasti membabitkan enam kluster berkaitan pendidikan termasuk satu kluster sekolah atau institusi pendidikan Kementerian Pendidikan, empat kluster komuniti, tiga kluster tempat kerja, dan satu kluster keagamaan iaitu Bayan Cenderawasih di Kedah.

Tiga kluster pendidikan dilaporkan di Kelantan iaitu Kluster Tangok, Pulai Chondong dan Jalan Hospital, selain Kluster Jalan Tagasan (Sabah), Jalan Medan Aliff (Johor) dan Jalan Weng (Kedah).

Tiga kluster komuniti dilaporkan di Sarawak iaitu Kluster Sungai Duan, Sungai Passin dan Sungai Selitut, manakala satu di Perak iaitu Kluster Jalan Bandar Universiti.

Dua kluster tempat kerja dilaporkan di Johor iaitu Kluster Jalan Cahaya Baru dan Cyber Park manakala satu di Selangor iaitu Kluster Jalan Sulah 16.


Tujuh negeri catat pemberian vaksin melepasi sejuta dos hingga 30 Julai

Jumlah pemberian dos vaksin Covid-19 di seluruh negara sejak Program Imunisasi Civid-19 Kebangsaan (PICK) dilancarkan awal tahun ini sehingga Jumaat 30 Julai 2021, mencecah lebih 20 juta.

Menerusi data dikongsi Jawatankuasa Khas Jaminan Akses Bekalan Vaksin Covid-19 (JKJAV) daripada jumlah itu 13,500,479 suntikan dos pertama diberikan manakala 6,514,070 penerima melengkapkan dos kedua masing-masing.

Lembah Klang yang merangkumi Selangor, Kuala Lumpur dan Putrajaya kekal merekodkan jumlah tertinggi pemberian vaksin iaitu sebanyak 7,679,300 membabitkan 5,565,789 penerima dos pertama dan 2,113,511 melengkapkan dos kedua.

Negeri lain ialah Sarawak sebanyak 2,974,559 dengan 1,698,622 dos pertama dan 1,275,937 dos kedua, diikuti Johor, 1,508,923 suntikan (1,078,414 dos pertama dan 430,509 dos kedua).

Sementara itu, data JKJAV juga menunjukkan tiga negeri lagi merekodkan pemberian vaksin Covid-19 melepasi satu juta dos.

Sabah merekodkan pemberian vaksin sebanyak 1,193,908 dengan 802,770 suntikan dos pertama dan 391,138 penerima melengkapkan dos kedua.

Ini diikuti Perak sebanyak 1,187,137 dos membabitkan 744,713 suntikan dos pertama dan 442,424 penerima melengkapkan dos kedua.

Pulau Pinang pula mencatatkan pemberian 1,031,137 dos melibatkan 737,955 dos pertama dan 293,182 lagi penerima melengkapkan dos kedua.

Semalam sahaja sebanyak 512,097 dos vaksin diberikan kepada penerima membabitkan 315,737 dos pertama dan 196,360 dos kedua, dengan Selangor kekal tertinggi merekodkan 93,290 penerima suntikan pertama dan 66,351 dos kedua.

Data 30 Julai 2021


‘Top five’ UMNO berjumpa 30 September bincang tarikh PRU-15

Perbincangan tarikh pilihan raya umum ke-15 (PRU-15) melibatkan ‘top five’ pemimpin UMNO akan diadakan pad 30 September, umum Datuk Seri Ahmad Maslan.

Setiausaha Agung UMNO itu dalam satu kenyataan ringkas memberitahu perbincangan tarikh PRU-15 itu yang sepatutnya berlangsung esok ditangguhkan pada 30 September.

Dalam kenyataan sama, perbincangan tarikh PRU-15 itu akan berlangsung semasa mesyuarat Majlis Tertinggi (MT) UMNO yang berlangsung pada malam sama.

Ahmad berkata tarikh awal mesyuarat itu ditangguhkan kerana Perdana Menteri Ismail Datuk Seri Ismail Sabri Yaakob perlu menghadiri majlis rasmi di Bangi.

Terdahulu, Ismail Sabri telah memaklumkan kepada pemberita mengenai penangguhan itu pada Khamis.

Menurutnya, perjumpaan itu akan dimulakan dengan pertemuan lima pemimpin tertinggi, diikuti biro politik dan seterusnya MKT.

Lima pemimpin tertinggi itu adalah Presiden Datuk Seri Ahmad Zahid Hamidi, Timbalan Presiden Datuk Seri Mohamad Hasan dan tiga Naib Presiden – Datuk Seri Khaled Nordin, Datuk Seri Mahdzir Khalid dan Ismail Sabri sendiri.


Hutang PTPTN dihalang ke luar negara, berhutang LHDN boleh ke Jepun?

Beberapa pengguna media sosial mempersoalkan keistimewaan yang diberikan kepada anak Datuk Seri Najib Razak yang berhutang dengan Lembaga Hasil Dalam Negeri (LHDN) tetapi boleh ke luar negara.

Perbandingan tersebut dibuat dengan pelajar yang tidak membayar hutang pendidikan, Perbadanan Tabung Pendidikan Tinggi Nasional (PTPTN) apabila mereka tidak dibenarkan untuk ke luar negara.

Anaknya, Datuk Mohd Nazifuddin Najib yang juga Setiausaha Agung Majlis Olimpik Malaysia (MOM) kini berada di Jepun bersama kontinjen negara pada temasya Olimpik Tokyo 2020 yang sedang berlangsung.

Anak lelaki Najib, Datuk Mohd Nazifuddin pada 18 Mei lalu menerima notis kebankrapan daripada Lembaga Hasil Dalam Negeri (LHDN) kerana gagal melunaskan cukai pendapatan berjumlah RM37.6 juta seperti yang diputuskan Mahkamah Tinggi Julai tahun lalu.

Mengikut dokumen yang difailkan di mahkamah, kerajaan melalui LHDN memfailkan notis itu di Mahkamah Tinggi di sini pada 4 Februari lalu terhadap Mohd Nazifuddin, 38, selaku penghutang pada hari yang sama notis kebankrapan difailkan terhadap bapanya.

Berdasarkan notis berkenaan, Mohd Nazifuddin perlu membayar RM37.6 juta dengan lima peratus kadar faedah setahun atas jumlah baki dari 6 Julai 2020 (tarikh keputusan Mahkamah Tinggi) hingga 4 Februari 2021 iaitu RM1.1 juta serta kos RM10,000 dan setakat 4 Feb 2021 jumlah itu menjadi RM38,758,370.93.

Bapanya, Najib pula perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Februari 2021 jumlah itu menjadi RM1,738,804,204.16.

Pada 6 Julai tahun lalu, Mahkamah Tinggi memutuskan bahawa Mohd Nazifuddin perlu membayar tunggakan cukai tambahan LHDN bagi tempoh 2011 hingga 2017 berjumlah RM37.6 juta, selepas membenarkan permohonan LHDN untuk memasukkan penghakiman terus terhadapnya.


BNS akan beri kerjasama dalam siasatan projek kapal tak siap

Boustead Naval Shipyard Sdn Bhd (BNS) akan memberikan kerjasama penuh kepada pihak berkuasa dalam melaksanakan semua langkah-langkah perlu bagi memastikan projek kapal tempur pesisir (LCS) siap, demi kepentingan pertahanan negara.

BNS dalam kenyataan berkata pihaknya mengalu-alukan laporan oleh Jawatankuasa Kira-kira Wang (PAC) berhubung projek itu, lapor Bernama.

“Kami menghargai penemuan serta saranan yang diberikan oleh PAC dalam laporan mereka, dan kami menyokong sepenuhnya langkah pihak berkuasa yang mengambil tindakan tegas terhadap mana-mana pihak yang terlibat dalam sebarang penyelewengan berkaitan pelaksanaan projek itu.

“Dalam tempoh semasa enam bulan mobilisasi, kami akan bekerja dengan gigih dalam libat urus dan berunding dengan pengeluar peralatan tulen (OEMs) dan vendor bagi memuktamadkan rancangan masa depan projek seperti yang dimahukan dan dikehendaki oleh Tentera Laut Diraja Malaysia (TLDM),” menurut kenyataan itu.

Menurutnya BNS juga bekerjasama dengan Jawatankuasa Tadbir Urus Khas yang dipengerusikan bersama Ketua Setiausaha Kementerian Pertahanan dan Ketua Setiausaha Perbendaharaan untuk memastikan TLDM menerima LCS.

BNS juga berkata pihaknya telah melaksanakan pelbagai inisiatif di bawah program transformasi yang sedang dijalankan untuk mengukuhkan perniagaan dan operasi mereka, di samping merekrut bakat-bakat baharu dan menyelaras sumber sedia ada,

“Kami juga telah meningkatkan penggunaan pendigitalan, terutamanya dalam pengurusan projek untuk menghapuskan ketirisan, dan memastikan integriti dan ketelusan dalam melaksanakan mandat yang diberikan oleh Kerajaan,” katanya.


Ulama PAS ulas Zahid dedah pemimpin BN akan didakwa

UMNO masih tidak menjadikan kekalahan teruk pada Pilihan Raya Umum Ke-14 (PRU-14) lalu sebagai pengajaran untuk memperbaiki parti itu supaya lebih baik, kata seorang ulama PAS, Mokhtar Senik.

Menurut Ahli Jawatankuasa Dewan Ulamak PAS Pusat itu Allah telah memberikan UMNO pelajaran dan peluang belajar, namun parti itu tetap memilih kesombongan berbanding keinsafan.

“Nampaknya kekalahan teruk UMNO dalam PRU-14 yang lalu tidak memberi apa-apa pelajaran kepada UMNO,” katanya dalam satu kenyataan.

Mokhtar berkata demikian sebagai mengulas kenyataan Presiden UMNO Datuk Seri Ahmad Zahid Hamidi pada perhimpunan perwakilan MIC, Isnin lalu (10 Oktober 2022).

Dalam majlis itu, Zahid dilaporkan telah menamakan pemimpin-pemimpin UMNO dan Barisan Nasional (BN) yang berada dalam “senarai menunggu” untuk didakwa atas kesalahan yang telah dilakukan mereka.

Pemimpin terbabit yang disebut Zahid, termasuk Wee sendiri, serta Timbalan Presiden UMNO Datuk Seri Mohamad Hassan; Menteri Kanan Pertahanan Datuk Seri Hishammuddin Hussein; Presiden MIC Tan Sri SA Vigneswaran; dan Timbalan Presiden MIC Datuk Seri M Saravanan.

Susulan itu, Mufti Perlis Datuk Dr Mohd Asri Zainul Abidin ketika mengulasnya dalam Twitter pada Khamis berkata “Terkesima mendengar, bagaimana secara terang orang politik boleh mengaku tujuan untuk menang PRU (pilihan raya umum) adalah bagi mengelakkan kes rasuah mereka dibicarakan di mahkamah.”

Mengulas lanjut, Mokhtar berkata bagi UMNO mereka bukan setakat mahu menang pada PRU-15 tetapi untuk menjadi parti dominan dalam kerajaan sekiranya BN menang.

“Bukan untuk menyelamatkan agama atau bangsa atau Negara. Bahkan bukan untuk menyelamatkan UMNO. Jika anda mahu tahu jawapannya dengarlah sedutan ucapan Zahid dalam perjumpaan bersama pimpinan BN. Zahid menyebut mengapa mereka perlu menang.

“Jika tujuan kemenangan itu adalah untuk menyelamatkan beberapa kerat pemimpin mereka dari berbagai pertuduhan di mahkamah maka rakyat boleh nilai sendiri tahap fikir pemimpin UMNO.

“Biarkan lah UMNO dengan gelagat dan permainan politiknya. Kerana tiada siapa lagi boleh menasihati UMNO selain kekalahan. PAS wajib terus melangkah dengan hati-hati di samping pergantungan sepenuhnya kepada Rabbul’alamin,” katanya.

Menurut Mokhtar sokongan beliau kepada UMNO di dalam Muafakat Nasional (MN) berubah setelah PAS kini membuat keputusan kekal bersama Perikatan Nasional (PN).

“Setelah ada ketetapan dari pimpinan dan parti maka saya dan semua ahli wajib taat dan walak kepada keputusan itu,” katanya.


Kes baharu naik lagi sedikit

Jangkitan Covid-19 di seluruh negara dalam tempoh 24 jam semalam (Khamis, 14 April 2022), meningkat sedikit lagi berbanding Rabu.

Dalam tempoh itu, sebanyak 10,413 jangkitan baharu dilaporkan, meningkat berbanding 10,052 pada Rabu, menjadikan kumulatif positif kini mencecah 4,363,024 kes.

Sejak awal 2020 hingga semalam, seramai 4,209,858 pesakit telah pulih daripada jangkitan Covid-19, 35,381 kes kematian dilaporkan, dan 117,785 kes masih aktif.

Daripada jumlah kes aktif itu, 114,854 pesakit masih menjalani kuarantin di rumah; 366 ditempatkan di PKRC; 2,411 dimasukkan ke hospital; dan 154 dirawat di unit rawatan rapi (ICU) dengan 89 daripadanya memerlukan alat bantuan pernafasan.

Berdasarkan data dikeluarkan CovidNOW yang dikemas kini jam 6 pagi tadi, lima negeri iaitu Selangor, Kuala Lumpur, Johor, Melaka dan Perlis, merekodkan peningkatan jangkitan harian Covid-19 semalam.

Selangor merekodkan 6,529 jangkitan baharu, berbanding 6,156 kes pada Rabu, menjadikan kumulatif positif keseluruhan sebanyak 1,288,345 kes, dengan 1,212,123 pesakit telah sembuh, 10,596 kes kematian, dan 65,626 kes masih aktif.

Seramai 64,865 pesakit Covid-19 di Selangor menjalani kuarantin di rumah; 72 ditempatkan di PKRC; 648 dimasukkan ke hospital; dan 41 dirawat di ICU, dengan 25 daripadanya memerlukan alat bantuan pernafasan.

Sementara itu, Kuala Lumpur merekodkan 888 kes baharu berbanding 716 pada Rabu; Johor (402 kes baharu, 318 Rabu); Melaka (237 kes baharu, 144 Rabu); dan Perlis (23 kes baharu, 16 Rabu).

Berikut adalah pecahan kes baharu dan jumlah kumulatif positif bagi setiap negeri sehingga 14 April 2022:

Kes mengikut kategori umur sehingga 13 April 2022.


Tentera Myanmar tembak mati 114 penunjuk perasaan semalam

Pasukan keselamatan junta tentera Myanmar menembak mati 114 individu, termasuk kanak-kanak, dalam tindakan kejam mematahkan penunjuk perasaan prodemokrasi di beberapa kawasan di negara itu, semalam, lapor agensi berita dan saksi.

Pembunuhan yang berlaku tatkala sambutan Hari Angkatan Tentera negara itu, mencetuskan kritikan daripada beberapa negara Barat.

Duta Britain, Dan Chugg menyifatkan tindakan itu sebagai memalukan, sementara wakil Amerika Syarikat mengatakan ia adalah keganasan yang mengerikan.

Jet tentera Myanmar juga dilapor melancarkan serangan di perkampungan yang dikawal puak bersenjata etnik minoriti Karen, menyebabkan sekurang-kurangnya dua penduduk terbunuh.

Sebelum itu, Kesatuan Kebangsaan Karen berkata, kumpulan itu menyerang sebuah pos tentera berhampiran sempadan Thailand membunuh 10 orang, termasuk pegawai berpangkat leftenan kolonel.

Junta tentera, Jeneral Min Aung Hlaing ketika berucap pada perhimpunan Hari Angkatan Tentera berkata, pihaknya akan melindungi rakyat dan berusaha menegakkan demokrasi di Myanmar.

Penunjuk perasaan sebelum itu turun ke jalan-jalan raya di Yangon, Mandalay dan beberapa bandar lain, sebagaimana dilakukan setiap hari sejak tentera merampas kuasa 1 Februari lalu.

Portal berita Myanmar Now melaporkan 114 penunjuk perasaan dibunuh di seluruh negara dalam tindakan tentera untuk mematahkan demonstrasi.

Sekurang-kurangnya 40 penunjuk perasaan, termasuk seorang kanak-kanak perempuan berusia 13 tahun terbunuh di Mandalay dan kira-kira 27 orang di Yangon, lapor portal berkenaan.

“Hari ini adalah hari yang memalukan buat angkatan tentera,” kata jurucakap CRPH, pergerakan antijunta yang ditubuhkan oleh bekas pengalam undang-undang.


Kontroversi anak bercium tak patah semangat Ridhuan Tee berdakwah

Pendakwah bebas Mohd Ridhuan Tee Abdullah menyifatkan kontroversi video panas membabitkan anaknya yang juga pendatang baharu dalam dunia lakonan, Syafi Tee, sebagai ujian daripada Yang Maha Esa dan Maha Pencipta.

Ridhuan Tee sebelum ini kerap memberikan komen mengenai kehidupan artis. Antaranya, kontroversi membabitkan video panas Zul Ariffin dan perlakuan mesra peserta program realiti, Big Stage 2022, Yazmin Aziz dan Danial Chuer.

Kontroversi tercetus apabila tular klip video aksi panas Syafi berdurasi 26 saat bersama seorang wanita dipercayai kekasihnya, menerusi aplikasi TikTok, baru-baru ini.

Sebelum ini, Syafi juga pernah menimbulkan kontroversi apabila video berpelukan bersama seorang wanita tular, tahun lalu.

Mengulas perkara itu, Ridhuan Tee bersyukur dan berterima kasih kerana ramai yang mengambil berat mengenainya dan anak beliau.

“Ramai yang sayang saya dan keluarga saya. Kepada yang bersama saya, memberikan nasihat, menegur cara baik, moga Allah merahmatimu. Kepada yang bertepuk tangan dan bergembira, terima kasih juga seadanya.

“Apa yang berlaku, tidak akan menghalang saya untuk meneruskan kehidupan ini. Saya akan terus melaksanakan kewajipan saya sebagai seorang Muslim, menjalankan tanggungjawab amar makruf nahi mungkar, sama ada secara lisan mahupun tulisan,” katanya menerusi laman Facebook beliau hari ini.

Mengakui sebagai manusia beliau juga lemah dan tidak sempurna, Ridhuan Tee berkata beliau tidak patah semangat dan akan terus menjalankan tanggungjawab amal makruf nahi mungkar, meskipun berlaku kepada anak sendiri.

“Umat Islam hari ini, terutama anak-anak Melayu Islam kita perlu diselamatkan, meskipun yang terpaksa diselamatkan itu anak sendiri. Ini suatu ujian daripada Yang Maha Esa dan Maha Pencipta. Ujian ini akan terus mematangkan kita.

“Benar sekali, Iman tidak dapat diwarisi. Tidak dapat dijual beli. Moga semua ini tidak terjadi kepada kalian semua. Ya, saya akui saya ada kelemahan. Saya tidak sempurna,” katanya.


Pendakwa Raya kata RM9.5 juta pinjaman untuk tutup jenayah Shafee

Mahkamah Tinggi Kuala Lumpur hari ini diberitahu dakwaan peguam Tan Sri Muhammad Shafee Abdullah bahawa wang RM9.5 juta yang diterimanya daripada Datuk Seri Mohd Najib Tun Razak merupakan pinjaman, adalah semata-mata untuk menutup jejak jenayahnya dan melindungi identiti sebenar wang berkenaan.

Timbalan Pendakwa Raya, Afzainizam Abdul Aziz berhujah, Muhammad Shafee sememangnya mempunyai niat untuk mengelak membayar cukai ke atas pendapatan RM9.5 juta itu dan menggunakan wang tersebut bagi membeli sebuah banglo pada harga RM9.3 juta, menurut laporan Bernama.

Afzainizam berhujah, peguam itu menggunakan wang berkenaan untuk kepentingan peribadi, sedangkan beliau mempunyai aliran tunai yang lancar dan tiada masalah melaporkan pendapatan kasar kepada Lembaga Hasil Dalam Negeri (LHDN), serta mampu membayar cukai pendapatan.

“Mengapa wang itu (RM9.5 juta) tidak diisytiharkan kepada (LHDN)? Kenapa ini berlaku…kerana beliau (Muhammad Shafee) lebih mengutamakan faedah beliau dengan membeli banglo tersebut.

“Beliau selaku peguam sepatutnya tahu pendapatan perlu dilaporkan dan setiap peguam diingatkan oleh Majlis Peguam untuk melaporkan pendapatan.

“Namun, beliau menggunakan hampir 97 peratus daripada wang RM9.5 juta yang diterima itu untuk membayar pembelian aset, sedangkan wang itu sepatutnya digunakan untuk membayar cukai pendapatan,” katanya.

Menurut Afzainizam, hasil siasatan Suruhanjaya Pencegahan Rasuah Malaysia (SPRM) juga menunjukkan, dua cek yang diterima daripada bekas Perdana Menteri itu merupakan hasil aktiviti haram yang kemudian dimasukkan ke dalam akaun peribadi peguam berkenaan.

Beliau berhujah, Muhammad Shafee memberitahu SPRM bahawa wang RM9.5 juta itu merupakan pinjaman daripada Najib dan beliau tidak perlu melaporkannya kepada LHDN atau membayar cukai kerana ia bukan pendapatan.

Sementara itu, peguam Harvinderjit Singh yang mewakili Muhammad Shafee berhujah, wang RM9.5 juta yang diterima anak guamnya daripada Najib bukan hasil daripada aktiviti haram.

“Wang itu diperolehi secara sah selepas Muhammad Shafee memberikan khidmat guaman kepada Najib berkaitan petisyen pilihan raya UMNO dan Barisan Nasional (BN),” katanya dan menambah Najib perlu dipanggil memberi keterangan di mahkamah, bagi membuktikan wang yang diberikan itu adalah wang guaman.

Selepas kedua-dua pihak berhujah, Hakim Datuk Muhammad Jamil Hussin menetapkan 28 Okt ini, untuk keputusan sama ada peguam terkemuka itu akan dibebaskan atau diperintah membela diri terhadap empat pertuduhan dihadapinya.

Pada 12 Mei lepas, pihak pendakwaan menutup kes selepas mengemukakan lapan saksi pada perbicaraan yang bermula 21 Mei 2021.

Pada 13 Sept 2018, Muhammad Shafee, 70, mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan Najib, yang dimasukkan ke dalam akaun CIMB Bank Berhad miliknya iaitu cek RM4.3 juta diterima pada 13 Sept 2013, manakala RM5.2 juta pada 17 Feb 2014.

Muhammad Shafee dituduh melakukan kedua-dua kesalahan itu di CIMB Bank Bhd, Taman Tunku, Bukit Tunku di sini mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001, yang membawa hukuman maksimum penjara lima tahun dan denda RM5 juta atau kedua-duanya, jika sabit kesalahan.

Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967, bagi tahun kewangan berakhir pada 31 Dis 2013 dan 31 Dis 2014.

Beliau didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim di sini pada 3 Mac 2015 dan 29 Jun 2015 dan berdepan hukuman maksimum penjara 15 tahun dan denda lima kali ganda jumlah hasil aktiviti haram.


Pembelian hotel di Bali tiada kaitan wang Yayasan Akalbudi: Peguam Zahid

Peguam Datuk Seri Dr Ahmad Zahid Hamidi dalam hujahannya memberitahu Mahkamah Tinggi Kuala Lumpur pembelian hotel butik di Bali tidak mempunyai kaitan dengan pemindahan dana Yayasan Akalbudi ke dalam akaun Tetuan Lewis & Co.

Peguam Presiden UMNO, Hisyam Teh Poh Teik berhujah wang berkenaan masih di bawah kawalan Akalbudi, walaupun dipindahkan ke dalam akaun Lewis & Co yang kemudiaannya digunakan untuk membeli saham bagi membolehkan anak perempuannya membeli sebuah hotel butik di Bali, Indonesia.

“Malah dalam pertuduhan tidak menyentuh mengenai pembelian saham atau hotel butik di Bali.

“Sehubungan itu, hujah pendakwaan Ahmad Zahid perlu dipanggil membela diri atas tuduhan pecah amanah, disalah letak,” katanya.

Hisyam memberi hujah balas susulan semasa prosiding sebelum ini pihak pendakwaan berhujah Zahid mengarahkan sebahagian daripada wang deposit tetap berjumlah RM17.9 juta milik Yayasan Akalbudi dikeluarkan untuk membeli saham sebuah hotel butik di Bali, Indonesia.

Timbalan Pendakwa Raya, Datuk Raja Rozela Raja Toran, berhujah tertuduh diamanahkan dengan dana Akalbudi bagi tujuan spesifik, iaitu membasmi kemiskinan dan menaikkan kebajikan fakir miskin, selain menjalankan kajian serta penyelidikan.

Bagaimanapun, Raja Rozela, berkata tertuduh memberi arahan spesifik supaya semua wang daripada tujuh akaun deposit tetap Akalbudi dikeluarkan, sebelum memindahkannya menerusi cek bank kepada Tetuan Lewis & Co.

Raja Rozela kemudian bertanya: “Bagaimana menguruskan butik hotel di Indonesia membantu rakyat miskin di negara ini?”

“Dana dalam akaun Akalbudi digunakan untuk keuntungan peribadi tertuduh, iaitu Akalbudi tidak mempunyai sebarang hubungan atau kepentingan,” katanya.

Menurut Hisyam lagi, pihak pendakwaan perlu membuktikan elemen pertuduhan Ahmad Zahid melakukan pecah amanah, sebaik saja wang berkenaan dipindahkan daripada akaun yayasan.

Sementara itu, Hisyam turut berhujah, segala keterangan dan hujah oleh pendakwaan terhadap Ahmad Zahid tidak relevan.

Katanya, jelas pertuduhan terhadap Ahmad Zahid oleh pendakwaan ialah penyalahgunaan proses.

Hisyam berhujah demikian pada prosiding hujahan pada akhir kes pendakwaan di hadapan Hakim Datuk Collin Lawrence Sequerah.

Ahmad Zahid, 69, berdepan 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi.

Prosiding hujahan bersambung 22 November ini.


Tabung Haji lantik Azman Mokhtar sebagai pengerusi baharu

Tan Sri Azman Mokhtar dilantik sebagai Pengerusi baharu Lembaga Tabung Haji (TH) berkuat kuasa hari ini.

Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin berkata dengan pengalaman, dedikasi dan kepimpinan Azman, pihaknya yakin TH akan terus dipacu untuk kecemerlangan masa hadapan meskipun berdepan dengan cabaran pandemik.

“Azman merupakan tokoh yang disegani dan berpengalaman khususnya dalam aspek pelaburan dan transformasi syarikat berkaitan kerajaan (GLC) semasa beliau menerajui Khazanah Nasional Bhd sejak 2004 sehingga 2018,” katanya dalam kenyataan hari ini lapor Bernama.

Menurutnya pelantikan Azman diharap menjadikan TH sebagai institusi Islam yang dihormati berikutan pencapaian dan tadbir urus yang baik, seiring dengan mandat penubuhannya untuk memudahkan umat Islam menyimpan untuk tujuan mengerjakan haji.

Selain Khazanah, Azman juga pernah memikul tanggungjawab sebagai antara pemangkin utama di beberapa organisasi korporat negara seperti Axiata Group Bhd, Iskandar Investment Bhd dan IHH Healthcare Bhd.

Antara pelantikan beliau yang terkini adalah sebagai Pengerusi Universiti Teknologi Malaysia, Pengerusi Pusat Antarabangsa Pendidikan Kewangan Islam (INCEIF) dan ahli Majlis Pemulihan Negara.

Azman memiliki Sarjana Falsafah dalam Pengajian Pembangunan daripada Darwin College, University of Cambridge dan Diploma dalam bidang Pengajian Islam dari Universiti Islam Antarabangsa Malaysia.

Selain itu, beliau adalah akauntan bertauliah Persatuan Akauntan Bertauliah Berkanun dan Penganalisis Kewangan Bertauliah.

Mengenai perkembangan TH, Amrin berkata pelbagai aspek transformasi sedang dan bakal dilaksanakan dengan pemfokusan kepada aspek pentadbiran dana simpanan haji dan penambahbaikan pengurusan haji untuk terus mengukuhkan dan memastikan kemampanan TH.

“TH komited bagi memastikan aspek kemampanan dengan menyediakan Pelan Strategik untuk menyokong usaha transformasi. Pelan yang dinamakan Hijrah24 itu akan didorong lima teras utama dan disokong 24 inisiatif strategik yang akan bermula tahun depan.

“Pada masa yang sama, TH akan terus memberikan kerjasama berhubung siasatan Suruhanjaya Siasatan Diraja (RCI). Ia dijangka dapat memperkukuh aspek tadbir urus dan kawalan untuk melindungi TH dan pendeposit, serta memberi keuntungan dan pulangan yang mampan kepada pendeposit,” katanya.

TH turut berterima kasih kepada Tan Sri Md Nor Yusof sepanjang tempoh kepimpinannya menerajui TH sejak dilantik sebagai pengerusi pada 10 Julai 2018.

Semasa kepimpinannya, beliau turut berjaya memastikan kedudukan kewangan TH yang lebih kukuh dengan mencatatkan jumlah deposit sebanyak RM 81.41 bilion sehingga 30 Jun 2021 iaitu rekod tertinggi sejak TH ditubuhkan sejak 58 tahun lepas.


Dua kes baru di Langkawi hari ini

Pulau peranginan Langkawi yang dibuka kepada pelancong mulai 16 September lalu, hari ini mencatat rekod apabila hanya melaporkan dua kes baharu Covid-19 dalam tempoh 24 jam sehingga 12 tengah hari tadi.

Statistik dikeluarkan Jabatan Kesihatan Negeri Kedah (JKNKedah) menunjukkan dua jangkitan positif itu dicatatkan di Kampung Pasir Hitam, Mukim Air Hangat, hasil saringan bergejala dan kontak rapat.

Dua kes baharu itu adalah yang terendah pernah dicatatkan sejak pulau itu dibuka semula kepada pelancong Khamis minggu lalu menerusi menerusi projek rintis gelembung pelancongan domestik yang menjadi penanda aras bagi membolehkan lebih banyak pusat peranginan dibuka di seluruh negara.

Bagaimanapun sejak gelembung pelancongan domestik dilancarkan sehingga kini, tiada kes jangkitan Covid-19 membabitkan pelancong domestik yang dikesan di pulau peranginan itu.

Menurut statistik dikeluarkan Pejabat Kesihatan Daerah Langkawi, 37 pesakit disahkan sembuh dalam tempoh 24 jam itu, menjadikan kini terdapat 384 kes aktif.

Secara keseluruhan, Langkawi merekodkan 4,877 kes positif dengan 4,427 disahkan sembuh, manakala 66 kematian direkodkan sejak tahun lalu.


Kedah: Jumlah kes kritikal, hospital semakin tenat

Sesuai dengan lonjakan kes positif Covid-19 yang semakin meningkat dan kritikal di Kedah sejak kebelakangan ini, hospital di negeri itu juga dilaporkan dalam keadaan tenat bagi menampung jumlah pesakit.

Dua hospital di Kedah – Hospital Kulim (HK) dan Hospital Sultan Abdul Halim (HSAH) Sungai Petani – mencapai kapasiti maksimum susulan lonjakan jumlah jangkitan positif Covid-19 di negeri itu sejak beberapa hari lalu.

Semalam sahaja, Kedah merekodkan jumlah positif pada paras tertinggi sejak individu pertama dikesan dijangkiti Covid-19 di negeri itu pada Mac tahun lalu, iaitu sebanyak 937 kes.

Lonjakan harian jangkitan Covid-19 di Kedah bermula 8 Julai apabila 360 kes positif dilaporkan, berbanding 198 kes sehari sebelumnya.

Angka itu kemudian melonjak hari demi hari sehinggalah yang tertinggi terakhir direkodkan pada 21 Julai lalu sebanyak 800 kes, sebelum ianya sekali lagi naik kepada 937 kes semalam.

Sehingga semalam, Kuala Muda mencatatkan jumlah kes aktif tertinggi iaitu 3,745 diikuti Kulim dengan jumlah kes aktif sebanyak 1,430.

Lonjakan itu berlaku – sebagaimana dimaklumkan Pengerusi Jawatankuasa Kesihatan dan Kerajaan Tempatan Negeri, Datuk Dr Mohd Hayati Othman dan Pengarah Jabatan Kesihatan Kedah, Dr Othman Warijo – berpunca daripada kurang pematuhan terhadap prosedur operasi standard ditetapkan.

Keadaan itu secara umumnya menyebabkan wad di hospital kerajaan di Kedah mula penuh, malah dilaporkan ketika ini telah melebihi 75 peratus daripada kapasiti yang mampu ditampung.

Ini diakui Dr Othman yang memaklumkan HK dan HSAH mencatatkan jumlah pesakit yang paling ramai.

Memetik Utusan beliau dilaporkan berkata keadaan itu sekali gus menyebabkan kemudahan untuk pesakit Covid-19 di kedua-dua hospital berkenaan hampir mencapai kapasiti maksimum.

“Penggunaan katil di unit rawatan rapi (ICU) Hospital Kulim memang sudah mencecah 100 peratus manakala wad Covid-19 juga sudah hampir mencecah 100 peratus, begitu juga Hospital Sultan Abdul Halim,” katanya.

Disebabkan keadaan itu, ada beberapa kes yang dirujuk di HK terpaksa dihantar ke hospital di daerah lain yang masih mampu menampung jumlah pesakit, katanya.

Antaranya ialah di Hospital Sik dan Baling, sementara keadaan di Hospital Sultanah Bahiyah (HSB) Alor Setar pula sehingga kini masih terkawal namun persediaan dilakukan untuk pesakit di kawasan di sebelah utara Kedah.

Sementara itu, Dr Mohd Hayati pula memberi jaminan kerajaan akan menambah bilangan katil di hospital terlibat selain Pusat Kuarantin dan Rawatan Covid-19 (PKRC) bagi menampung bilangan pesakit selepas ini.

“Apabila HSAH penuh, kita akan hantar pesakit Covid-19 ke Hospital Kulim, Baling dan Sik. Namun tiga hospital itu agak kecil dan saiznya tidak sama seperti HSAH atau HSB menyebabkannya cepat penuh,” katanya.


Macau Scam: Simpanan guru RM277,000 lesap

Seorang guru mendakwa kerugian lebih RM277,000 selepas diperdaya Macau Scam menerusi beberapa panggilan telefon bermula 18 Mac lepas.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata, wanita berusia 55 tahun itu pada mulanya telah dihubungi oleh seorang individu yang mendakwa daripada syarikat insurans dan memaklumkan mangsa telah membuat tuntutan sebanyak RM68,800 dengan tiga kali tuntutan.

Mohd Wazir berkata, mangsa menafikan tuntutan tersebut sebelum disambungkan dengan seorang individu yang mendakwa sebagai pegawai polis dan memaklumkan wanita itu terlibat dengan pengubahan wang haram dan satu waran tangkap telah dikeluarkan ke atasnya, lapor Bernama.

“Mangsa kemudian dihubungi oleh seorang wanita pada Isnin yang mendakwa sebagai timbalan pendakwa raya dan mengarahkan mangsa menukar kad juruwang automatik (ATM) dan nombor pin dengan menggunakan nombor hadapan kad pengenalan selain menggunakan nombor telefon diberikan.

“Pada keesokannya, mangsa telah menerima panggilan daripada seorang lagi individu yang mendakwa sebagai pegawai polis dan memintanya menyatukan kesemua wang simpanan ke dalam satu akaun bank mangsa, sebagai pengesahan kesemua wangnya bukan daripada sumber pengubahan wang haram,” katanya dalam kenyataan hari ini.

Mangsa telah bertindak mengikut arahan yang diberikan dengan menyatukan kesemua wang simpanannya di dalam satu akaun berjumlah lebih RM277,000 sebelum membuat semakan akaun tersebut pada Rabu, dan mendapati baki yang tinggal hanya RM128.13.

Katanya, mangsa telah menghubungi semula suspek namun tidak dijawab.

Sehubungan itu, mangsa yang berasa tertipu telah membuat laporan polis di Ibu Pejabat Polis Daerah Raub semalam dan siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh dikenakan denda, jika sabit kesalahan.


Selepas UMNO, PH pula kritik kerajaan Ismail Sabri

Selepas pemimpin UMNO dilihat ‘menyerang’ Naib Presiden parti itu Datuk Seri Ismail Sabri Yaakob sejak pagi tadi, Pakatan Harapan (PH) juga tidak mahu melepaskan peluang apabila turut membuat desakan terhadap Perdana Menteri.

Menerusi satu kenyataan media bersama hari ini, Majlis Presiden PH menggesa kerajaan pimpinan Ismail Sabri mengumumkan dalam tempoh 24 jam pelan menangani isu subsidi dan kos sara hidup yang membelenggu rakyat.

Majlis Presiden PH turut menuntut menteri-menteri yang bertanggungjawab terhadap isu itu untuk meletakkan jawatan sekiranya gagal mengumumkan pelan berkenaan.

PH juga akan mengambil beberapa tindakan termasuk mobilisasi massa bersama masyarakat sivil dan mana-mana pihak lain yang ingin bersama bagi menyuarakan kemarahan rakyat, menurut kenyataan itu.

“Kita risau dengan perkembangan mutakhir isu kos sara hidup terutama selepas pengumuman Menteri Perdagangan Dalam Negeri dan Hal Ehwal Pengguna semalam bahawa subsidi bagi minyak masak tulen berbotol, serta harga siling bagi telur dan ayam akan dihapuskan mulai 1 Julai.

“Dalam keadaan ekonomi rakyat amat terkesan akibat pandemik Covid-19, kehidupan rakyat bakal bertambah parah apabila harga barang bakal meningkat.

“Ketika ini, Kerajaan belum mengumumkan sebarang mekanisme, dana serta garis masa pelaksanaan subsidi bersasar walaupun hanya tinggal lebih kurang seminggu hingga terhapusnya subsidi dan harga siling ini.

“Ini tidak memberi banyak masa kepada rakyat untuk bersiap sedia menghadapi peningkatan kos sara hidup yang barangkali meningkat berkali ganda,” kata Majlis Presiden PH.

Menurut kenyataan itu kerajaan mesti mengumumkan sepenuhnya pelan menangani isu subsidi dan kos sara hidup ini dalam masa 24 jam.

Terdahulu, Presiden UMNO Datuk Seri Ahmad Zahid Hamidi menggesa kerajaan bersungguh-sungguh membantu rakyat, tatkala inflasi dan kenaikan kos sara hidup semakin membebankan.

“Kerajaan seharusnya bersungguh-sungguh membantu rakyat dengan mengumumkan satu pakej bantuan ekonomi yang menyeluruh bagi menampung kenaikan kos sara hidup, seperti yang baru sahaja diumumkan Singapura.

“Sebanyak $1.5 bilion telah diumumkan pemerintah Singapura, termasuklah $100 pemberian kredit utiliti bagi setiap isi rumah,” katanya dalam kenyataan hari ini.

Pemimpin UMNO Johor Datuk Nur Jazlan Mohamed juga hari ini mengkritik Ismail Sabri sebagai Perdana Menteri terlemah pernah UMNO ada.

Timbalan Pengerusi UMNO Johor itu berkata Ismail Sabri tidak dapat membuat keputusan dalam pentadbirannya kerana dikekang oleh faktor tertentu, malah tindakan bertangguh dalam membuat keputusan berhubung isu Zuraida mencerminkan kelemahan kerajaan dipimpinnya ketika ini.

Sementara, bekas Perdana Menteri yang juga Penasihat Barisan Nasional (BN) Datuk Seri Najib Razak pula meminta kerajaan menaikkan harga petrol RON95 kerana subsidi secara pukal yang diberikan kerajaan menyebabkan ramai golongan T20 kini menggunakan RON95.

Ahli Parlimen Pekan itu juga membandingkan ketika pentadbirannya yang pernah menyelesaikan masalah dan ketidakadilan subsidi itu dengan mengapungkan harga minyak.


Bersatu serah memorandum kepada Agong minta RCI kapal tak siap

Susulan pendedahan skandal kapal tidak siap pada minggu lepas, Bersatu hari ini mengambil langkah menyerahkan satu memorandum kepada Yang di-Pertuan Agong Sultan Abdullah Sultan Ahmad Shah bagi meminta perkenan untuk membuka satu Suruhanjaya Siasatan Diraja (RCI) berhubung isu tersebut.

Memorandum daripada Bersatu membabitkan projek kapal tempur pesisir (LCS) itu dihantar Ketua Penerangannya, Datuk Wan Saiful Wan Jan di Istana Negara petang tadi supaya satu siasatan dijalankan berhubung skandal tersebut.

Wan Saiful menyifatkan ia satu lagi skandal terbesar yang menyebabkan duit rakyat hangus begitu sahaja tanpa ada satu kapal siap lagi, malah beliau memberitahu Menteri dari Bersatu akan menyokong usaha tersebut.

“Kes ini adalah kes besar yang telah mengambil sejumlah besar dana rakyat.

“Kami juga akan mencadangkan menteri dari Bersatu menyokong idea daripada parti lain untuk memulakan RCI mengenai perkara ini,” katanya.

Setiausaha Sulit Kanan Agong, Kolonel (B) Datuk Nazim Mohd Alim menerima memorandum tersebut petang tadi.

Menurut Wan Saiful lagi, skandal LCS adalah tidak bermoral kerana ia didalangi oleh pihak eksekutif yang mempunyai pengaruh tinggi.

“Ini kerana jika kita minta eksekutif kita sekarang menyiasat perkara ini, adalah tidak bermoral kerana kebanyakan nama dalam laporan Jawatankuasa Kira-kira Wang Negara (PAC) (mengenai LCS) adalah orang yang mempunyai pengaruh tinggi dalam eksekutif.

“Kita bimbang jika kita menyerahkan perkara ini kepada eksekutif, beberapa kuasa lain akan terlibat dan siasatan tidak akan berjalan dengan jayanya,” tambahnya.

Beliau turut menggesa supaya Perdana Menteri Datuk Seri Ismail Sabri Yaakob mengambil tindakan cepat bagi menangani isu tersebut.

“Terlalu banyak bantahan awam (mengenai skandal) dan oleh itu saya berharap Perdana Menteri menubuhkan RCI secepat mungkin,” kata Wan Saiful.

Minggu lalu, Jawatankuasa Kira-Kira Negara (PAC) membentangkan laporannya mengenai perolehan LCS kepada Dewan Rakyat, yang menonjolkan banyak kelemahan dalam projek itu.

Projek itu telah diluluskan pada 2011 semasa era pentadbiran Barisan Nasional-UMNO, ketika itu Datuk Seri Najib Razak menjadi Perdana Menteri dan Presiden UMNO, Datuk Seri Ahmad Zahid Hamidi pula memegang jawatan Menteri Pertahanan.


Kekayaan terkumpul 50 individu terkaya Malaysia 2022 turun 10%

Pembuat sarung tangan getah Malaysia, antara 50 individu terkaya Malaysia dalam senarai majalah Forbes 2022 yang dikeluarkan hari ini, menyaksikan kekayaan mereka merosot dari tahun lepas.

Kemerosotan kekayaan mereka berlaku susulan kebimbangan terhadap Covid-19 semakin reda, sekali gus mengurangkan permintaan global bagi peralatan perlindungan diri dan menjatuhkan saham syarikat mereka.

“Pembuat sarung tangan getah Malaysia yang merupakan antara yang meraih keuntungan tinggi tahun lepas, kini menghadapi cabaran.

“Permintaan untuk peralatan perlindungan diri merosot apabila kes Covid-19 berkurangan seterusnya menjejaskan saham syarikat,” kata Forbes dalam satu kenyataan.

Kekayaan Kuan Kam Hon dari Hartalega Holdings sebanyak RM8.3 bilion, tempat ke-11 dalam senarai 50 Terbaik Forbes edisi Malaysia, manakala Tan Sri Lim Wee Chai dari Top Glove (RM6.16 bilion) pada kedudukan ke-14, jatuh paling banyak dalam terma dolar AS.

Duo suami isteri Datuk Seri Stanley Thai dan Datin Seri Cheryl Tan dari Supermax, berada pada kedudukan ke-45 dalam senarai, menyaksikan peratusan terbesar penurunan kekayaan mereka, yang menyusut lebih dua pertiga kepada AS$340 juta (RM1.4 bilion).

Kekayaan kolektif kumpulan lima individu ini, termasuk Lim Kuang Sia dari Kossan Rubber Industries (RM3.25 bilion), tempat ke-24 dalam senarai, dan Wong Teek Anak Riverstone Holdings (RM2.48 bilion), ke-30 dalam senarai, susut lebih RM25 bilion.

Pengasas kumpulan Kuok, Tan Sri Robert Kuok masih menduduki tempat pertama walaupun kekayaannya merosot kepada AS$11 bilion daripada AS$12.2 bilion tahun lalu.

Pengerusi Syarikat Hong Leong (Malaysia) Tan Sri Quek Leng Chan meraih keuntungan tinggi dalam dolar dan menduduki tempat kedua individu terkaya Malaysia dengan kekayaan terkumpul sebanyak AS$10.1 bilion.

Beliau menambah AS$500 juta kepada nilai kekayaan bersihnya sebanyak AS$9.6 bilion tahun lepas.

Tan Sri Koon Poh Keong dan adik beradiknya yang mengawal syarikat aluminium Press Metal Bhd kekal di tempat ketiga dengan AS$6.2 bilion (RM27.2 bilion), tidak berubah daripada setahun lalu.

10 individu terkaya Malaysia adalah:

1) Robert Kuok – AS$11 billion;

2) Quek Leng Chan – AS$10.1 billion;

3) Koon Poh Keong dan adik-beradik – AS$6.2 billion;

4) Teh Hong Piow – AS$5.7 billion;

5) Ananda Krishnan – AS$5 billion;

6) Lee Yeow Chor dan Yeow Seng – AS$4.8 billion;

7) Chen Lip Keong – AS$2.7 billion;

8) Tan Yu Yeh dan Yu Wei – AS$2.4 billion;

9) Lim Kok Thay – AS$2.35 billion; dan

10) Lau Cho Kun – AS$2 billion.

Senarai penuh individu terkaya di Malaysia pada 2022, boleh didapati di sini